Elkarrizketa: Bea Martxueta\n«Kapital-bizia gatazka gure borroketarako ardatza izan behar da»\nLABeko Politika Sozialen idazkaria\neta batzorde sozio-ekonomikoko kidea\nLABek Nazioarteko III. Topaketa Ekosozialistak antolatu eta bertan parte hartu du, ze testuingurutan kokatzen duzu pauso hau?\nI. Topaketa Ekosozialistak 2014ko urtarrilean, Genevan, eta II.ak 2015eko ekainean, Madrilen, burutu ziren; Nazioarteko III. Jardunaldiak 2016ko irailaren 23tik 25era bitartean Bilbon antolatzeko aukera izan genuen, Euskal Herriko, Suitzako eta Europako beste herrialde batzuetako hainbat mugimendu sozial, sindikatu eta erakunde politikotako lagunekin batera. Momentu horretan LABek argi izan zuen, bertan egon behar ginen.\nZeren eta ekosozialismoak, azken batez, jendarte sozialistaren alde borrokatzea esan nahi baitu. Ekologikoki iraunkorra izango den jendarte sozialista. Hazkunde hutsagatiko hazkunde nahiarekin amaitu eta horri buelta emango dion jendartea. Naturaren kontura ez, baizik eta naturarekin harmoniaz biziko den jendartea. Izaki humano moduan, habitatzen dugun planetarekin daukagun harremanetan erabateko aldaketa da hau. Eta hau guztia gure praktika sindikalean aplikatu beharra daukagu.\nBa al dakar honek LABek sustatu izan dituen bestelako balio batzuekiko hausturarik?\nJardunaldi ekosozialistetara deitu genuenean esan bezala, ordua da herriek, euren subiranotasuna erabiliz, egungo egoera aldatzeko ardura beren gain har dezaten. Ordua da bizitzeko, ekoizteko, kontsumitzeko eta ingurunearekin zein beste pertsonekin harremanak izateko bestelako eredu bat eraikitzeko eta, honetarako, komunitatearen, herriaren, protagonismoa azken hariraino eraman behar dugu, identitate anitz eta propioak kontuan hartuta. Ordua da suntsipen korrontearen ibilera aldaraziko duen emari ekosozialista eta feminista osatzeko. LABek balio hauen guztien aldeko borroka eta gure herriarekiko konpromiso saihestezina uztartzen ditu. Sindikalismoak bere burua berriztatu behar du eta inplikatu beharra dauka. LABek hau hitzez eta egitez betetzen du.\nDiagnostiko global partekatuak eragin ditu topaketa hauek...\nGerrak, desertifikazioak, errefuxiatuen krisia –edo horrela, oker, deritzona-, natura baliabideen agorpena, desberdinkeriak, bizitzea beste bizitza batzuen kontura... hauek guztiak kapitalaren metaketa eta kontzentrazioa ezaugarri eta helburu nagusitzat daukan sistemaren diru gosearen ondorioak dira.\nHortaz, krisi globalari egin behar diogu aurre. Gizaterian aurrekaririk izan ez duen sistemaren eta zibilizazioaren krisia da hau; krisi estrukturala da, beste hiru krisi handi sorrarazi dituena: zaintzen krisia, krisi ekologikoa eta krisi soziala.\n“Gertatzen ari dena honela ulertzeak kapital-lana binomioa beste hiru gatazka larrik osatzen dutela ondorioztatzera eraman behar gaitu: kapital-zaintza gatazka, kapital-baliabide natural gatazka eta kapital-komunitate gatazka. LABek horrela birpentsatu, ulertu eta praktikara eraman behar du.”\nMugimendu sozial eta sindikala antolakuntzan eta politikoki aurrera egiten ari da, topaketa hauek aditzera ematen dutenez. Ze norabiderantz jo behar da?\nEkosozialismo deitzen dugun horren zeregin funtsezkoena erantzuna antolatzea eta jendarte, ekoizpen eta kontsumo eredu berri bat eraikiko duten herri alternatibak sortzea da.\nEuskal Herrian ere premiazkoa da mobilizazioa areagotzea, esperientzia eta proiektu alternatiboetan sakontzea, zeren eta inork ez baitugu oparituko aldez aurretik guri, herri moduan, geurez dagokigun burujabetza, ezta gure lan eta bizi baldintzen hobekuntza ere. Gatazka desorekatu honetan, edo espekulatzaile eta errentistek, edo langileok, irabaziko dugu. Mugimendu sozio-sindikalak egoera hau aldatzen ez badu, beste inork ez du aldatuko. Eta hemendik urte batzuetara penetan ibiliko gara egin izan ez dugulako.\nEuskal Herriko Eskubide Sozialen Kartan esaten genuen bezala, naturaren mugak errespetatu behar dira, ekoizpen eta kontsumorako bestelako modu batez. Ekosistema mugatuan bizi gara: ez ditu materialak mugagabe birsortzen eta ez ditu hondakinak mugagabe absorbatzen. Lehengaien (berriztagarrien zein ez berriztagarrien) energia kontsumo gehiegizkoak, batez ere aberastutako herrialdeetan, baliabideen agorpenean eta aldaketa klimatikoan aktiboki eragiten du eta honek etorkizun hurbilean zorigaiztoko ondorio larriak izan ditzake. Bizi osasungarrirako eskubidean oinarrituko den ekoizteko eta kontsumitzeko bestelako modu bat premia-premiazkoa da.\nIngurumenaren zaintzak edota trantsizio energetikoak kontraesan bat baino gehiago ekarri dizkio ezkerrari, oro har, eta sindikalismoari, zehazki. Zelan ekin behar die honelakoei sindikalismoa egiteko modu berriak?\nIkuspuntu sindikal honetatik ekosozialismoaz hitz egitea, sistema kapitalista biozida eta iraunkortasunaren kontrakoa dela ulertzea da; kapitala ezaugarritzen duen diru gosea neurrigabea da, baliabide naturalak ez bezala. Azken batez, baliabide naturalen aferak sortzen duen gatazkari ekin behar dio langile klaseak, garapena oso ezberdina izango baita, baldin eta baliabide hauek kapitalaren esku edo herrien esku badaude.\nSindikalismoak bizi eta lan baldintza duinak defendatu behar ditu ikuspuntu hau gogoan hartuta. Trantsizio energetikoa ekidinezina da. Modu batera edo bestera, baina izan, izango da. Inposatu diguten sistema ez da ekologikoki iraunkorra eta honek bizi eta garapen iraunkorrerako eredua defendatzera behartzen gaitu, gure herriarentzat, gure komunitatearentzat eta langileriarentzat.\n“Sindikalismoak bizi eta lan baldintza duinak defendatu behar ditu ikuspuntu hau (ekosozialista) gogoan hartuta. Trantsizio energetikoa ekidinezina da. Modu batera edo bestera, baina izan, izango da. Inposatu diguten sistema ez da ekologikoki iraunkorra eta honek bizi eta garapen iraunkorrerako eredua defendatzera behartzen gaitu, gure herriarentzat, gure komunitatearentzat eta langileriarentzat”\nDirudienez, azaldu duzun hori bezain beharrezkoa da gure ikuspegi eta ekintza sindikalean lanen inguruko jarrera berri bat txertatzea... zaintza lanak, lan ez ordainduak eta abar eztabaidaren erdigunera ekarri behar den ardatza da.\nZalantzarik ez. Sistema kapitalista harreman patriarkaletan oinarritzen da eta, hortaz, pertsonen artean rol eta erlazio hierarkiko ezberdinak ezartzen ditu. Lan produktibo eta erreproduktiboaren arteko banaketak emakumeoi aitortza ekonomiko eta sozialik gabeko lanak inposatzen dizkigu; honek ikusezin bihurtu eta menperatzen gaitu. Gaur egungo sistemak, argi eta garbi, ezin dio zaintza lanen arazoari ikuspuntu sozialetik eraginkorra eta justua izango den erantzunik eman. Jendarteak behar dituen lan guztiak kontuan hartu behar ditugu (ordaindutako enplegua, zaintza lanak edo etxeko lanak oro har), guztiei merezi duten aitortza eta balioa eman behar diegu eta duin banatu daitezela bilatu behar dugu.\nBaina sindikalismoaren gatazka-fronte nagusia oraindik dago soldatapeko enpleguaren lan eta bizi baldintza duinen esparruan. Kapitalismoa ustiapenerako daukan gaitasuna areagotzeko prestatzen ari da...\nAberastasuna gero eta jende gutxiagok pilatzen du, bidezkoa ez den banaketaz; honek desberdinkeria ekonomikoa eta genero desberdinkeria sorrarazten ditu: gure jendarteetan eta gure herrietan duintasunez bizi ahal izateko, enplegua, lan baldintza duinak, kalitateko zerbitzu publikoak edota prestazio sozialak eskuratzea galarazten du. Demokrazian bizi nahi duen edozein jendartek demokrazia horixe bera bermatu behar du produkzio harremanetan eta lanaren bitartez sortzen duen aberastasunaren banaketan.\nAzken batez, ekosozialismoaz hitz egitean hondamendi honen sorburua non den kokatzen dugu: metaketa, kontsumismo eta merkatzien fetitxismoaren dinamika hedagarrian oinarritzen den ekoizpen, birsortze, banaketa eta kontsumo sistema, hau da, kapitalismo heteropatriarkala. Sistema honek desberdinkeriak, bidegabekeria soziala, pobrezia eta bazterkeria areagotzen ditu. Honek guztiak zera adierazten digu, sistemaren eta zibilizazioaren krisi globala pairatzen ari garela eta sistema osoaren eraldaketa eta birformulazio ekonomiko, sozial eta politikoa beharrezkoa dela.\nZe ondorio uste duzu atera behar duela LABek topaketa hauetatik?\nGertatzen ari dena honela ulertzeak kapital-lana binomioa beste hiru gatazka larrik osatzen dutela ondorioztatzera eraman behar gaitu: kapital-zaintza gatazka, kapital-baliabide natural gatazka eta kapital-komunitate gatazka. LABek horrela birpentsatu, ulertu eta praktikara eraman behar du.\nKapital-bizia gatazka (beste hiru gatazka horiek biltzen dituena) gure borroketarako ardatza izan behar da. Defendatzen dugun ereduak biziaren iraunkortasunari eman behar dio lehentasuna. Bizia erdigunean kokatu eta pertsonen zein lurraren zaintzari lehentasuna eman behar dio. Zeren eta, balio hauek errespetatu ezean, ez baitugu etorkizunik izango, ez pertsona moduan, ez herri gisa.


Bermeoko udala gaur hasiko da banatzen hondakin organikoen edukiontziak erabiltzeko txartelak | El Correo\nZurekinBermeoko udala gaur hasiko da banatzen hondakin organikoen edukiontziak erabiltzeko txartelak\nHerritarrek berea jaso ahal izango dute, betiere beren egunak errespetatuz\nEL CORREO Domingo, 14 julio 2019, 22:43\nBermeoko hondakin organikoen edukiontziak jarriko dute martxan gaur eta Berhazen bulegoan hasiko dira txartelak banatzen. Antolatzaileek nabarmendu dutenaren arabera, herritarrek berea jaso ahal izango dute, betiere beren egunak errespetatuz. Txartela hartutakoan, beraz, edukiontziak erabili ahal izango dira.\nUdalak hiru gune definitu ditu (A, B eta C) txartelak ordenean banatzeko. Edukiontzia erabiltzeko izena eman zuten herritarrek beraz, egun zehatz batzuk izango dituzte berea eskuratzeko: A gunea, uztailaren 15etik 20ra; B gunea, uztailaren 23tik 27ra, eta C gunea, uztailaren 29tik abuztuaren 3ra.\nUdaletik azaldu dutenez, helburu estrategikoetako bat da udalerri zaindu eta garbi bat izatea eta helburu honekin jarri zen martxan hondakin organikoen edukiontziaren ekimena. «Ingurumena zaintzea eta Bermeo jasangarri eta txukun bat izatea guztion ardura izanik, Udalaren zeregina da honetarako baliabideak jartzea. Bada, gaurtik aurrera pausu handi bat emango da zentzu honetan», diote.\nCD-liburu bikoitza, Elkano eta euskal nabigazioa ardatz hartuta Jazz emanaldiak Guggenheimen, Aste Nagusia ospatzeko


HONDARRAK – RUBEN SANCHEZ BAKAIKOA | Hitzen uberan\n← Txakur Gorria kolektiboari elkarrizketa\nMartin Etxeberriaren lehen kolaborazioa: “Txanogorritxu” poema →\nHONDARRAK – RUBEN SANCHEZ BAKAIKOA\nPosted on 2020-02-14 by Txema Arinas\nRuben Sánchez Bakaikoaren aurreneko nobela, Hondarrak, irakurri dut. Egia esanda birritan egin dut, besteak beste ikaragarri arin, xamur, atsegom leitzen baita. Izan ere, oso tentuz, mimoz idatzita dago, nabarmen baita oso egileak luze eta gogotik zaindu/txukundu/borobildu egin duela. Alde horretatik, irakurterraza bainoago oso dotorea begitandu zait Ondarrak, irakurtzen pilo bat goxatu dut hizkera benetan goxoa eta aberatsa erabili duelako Rubenek. Euskararen aldetik, beraz, eta euskaltzaina ez naizenez gero, ezin zaiolakoan nago inolako erraparorik jarri lehenengo lana izanda ere. Gainera ezin dut. Orokorrean badago oso gauza berezi edo xelebre bat, irakurri ahala suertatu egin zaidana, oso gutxitan suertatzen zaidana bestalde: liburuaren azkenenkoa aurrenekoa baino hamaika bider gehiago asebete egin nauena. Bitxia, bai, zeren normalean, liburu gehienekin egia esanda, guztiz alderantziz suertatzen baitzait. Badaude bi istorio edo ildo narratibo nagusi; Uxuekoa da gehien erakarri nauena literarioki, bada idazlearen aldetik xamurrena duda izpirik gabe, ageri baita hori memoria berreskuratze ariketa handi eta hunkigarri bat dagoela. Eta egia da hasieratik oso atsegina eta batik bat interesgarria egiten direla Uxue eta inguruko gauzak, familia artekoak, herriko auzokoen arteakoak eta batez ere gerra aurreko, mineko eta osteko gorabeherak. Halere, hain txukun, xamur eta doi kontatua dago, ezen irakurri ahala nolabaiteko tentu narratiboa ere falta zaiola sumatzen hasi naizen. Esan nahi dut Uxuekoan, eta beharbada hein handi batean hainbat harkadetan zehar kontaturiko istorio korala delako, hau da, pertsonaiak etengabe agertu-desagertzen direla, pertsonaiak espero bezain ondo bereizten ez direla, hau da, maiz, baina ez beti, oso azaletik aurkeztuak agertzen direla, batez ere bakoitzaren ezaugarri zein gorabehera pertsonalei dagokienez. Edonola ere, hori da Uxuekoarena aurrera joan ahala begitandu zaidana; hasieran oso goxoa egiten zitzaidan; baina, azkenean nolabaiteko kutsu antropologikoegi bat igarri diot narrazioaren kalterako. Edo bestela esanda, amaiera aldera Uxuekoa apurtxo bat errepikakorra egiten zitzaidan garai berriak jorratuta ere. Halere, hori da inpresio huts bat hain segituan irakurri izanagatik edo. Baliteke ere Uxuekoak holakoa behar izatea ezinbestez, memoriaz ari baikara, hots, narratzailearen oroitzapenez, inondik inora narratiboegiak izan behar ez dutenak, oroimenaren –narratzaile asmatuarenak zein bere ingurukoenak- ziztada sentiberak bezain lausoak, hau da, oroitzapenak iturri direnez narrazioa ezin zen izan, nik behintzat holaxe gustuko dudalako behintzat, espero bezain “faulkertarra” edo. Laburbilduz, istorioaren funtsa gomutagarria da, ez berez kontagarri garbi-garbia, eta hori, jakina, idazlearen erabaki guztiz errespetagarria da.\nTuparekikoa, hau da, espetxeko istorioa, hau baita funtsean “kartzela nobela” da, arras indartsuagoa begitandu zait narrazio literarioaren aldetik, dudarik ez. Pertsonaia goitik behera eraikia dago, ardatza da funtsez. Halere, hemen aitortu beharrean nago Tuparen eraikuntza literarioa bezain politiko/ideologikoa izanda, niri behintzat izugarri kostatu egin zaidala berarekin taxuzko enpatiarik izatea, sinpatia ezinezkoa baitzait printzipioz; nik berak defenditzen dituen oinarri ideologikoekin bat egiten ez baitut, ez behintzat ETA(m)k gainontzeko euskal hiritarroi indarrez, nahitaez, inposatu nahi izan digun proiektuari dagokionez. Hala eta guztiz ere, nik uste dut ekinaren ekinez gauza izan naizela nik bezala pentsatzen edo zerikusirik ez duen pertsonai literario batekin gutxieneko enpatiarik izateko. Gauzak horrela, eta delako Tuparen gorabeheren harira, hots, orrialdeak pasa ahala, galdera berbera egiten nion etengabean nire buruari: -Eta hi nola, zer dela eta, benetan, ETAn sartu hintzen? Hori baitzen irakurle gisa, eta batez ere Tuparena ulertze aldera, gehien interesatzen zitzaidana. Hain zuzen ere, 252 orrialdean Tuparen amak berak bere semeari egiten diona. Bertantxe antzaldatzen zait istorioa, errelatoa, niri. Bertantxe dena borobiltzen da, osatzen da, hau da, aurreneko aldiz zentzua topatu diot istorio osoari.\nEz dut premiazkoa Tuparen berba edo argudioekin bat egin behar; baina, pertsonaia bere onean kokatzen hasi ahal izan naizelakoan nago. Ordura arte, ordea, kartzelan zegoen etarra baten bizipinen aurrean nengoen bakar-bakarrik, txukun-txukun kontatuak, oso ondo idatziak, batik bat elkarrizketa arin eta goxoen bitartez; baina, benetako gogoeta etiko-pertsonalik gabekoak, gehien jota gogoeta politikoak edo bere senitarteko zein adiskideen ingurukoari zegozkionak. Labur esanda, argi et garbi esanda, gordin-gordin gura baduzue, baina inolako destainazkorik gabe; ordura arte, eta Tubarekikoari dagokionez bederen, Txalapartak propio argitaratzeko istorio bat begitantzen zitzaidan, hots, “lubaki” nobela bat lubakikoentzat. Halere, Tuba kalera irtendakoan, Gasteiza itzultzen denez geroztik, dena aldatzen da erabat. Izan ere, Tuparena zein Uxuekoa txandakatzea Esker Abertzalearen lelo ideologiko bati egozten nion ia oharkabean: Gerra Zibilekoak zein Frankismoaren zapalkuntzak ETAren borroka armatua nolabait zuritzen edo ondorioztatzen zutena. Lelo ezin faltsuagoa Frankismoaren zapalkuntza Espainia osoan suertatu baitzen. Areago, badaude Espainia barruan Euskal Herriak milaka aldiz gehiago Frankismoaren mendean pairatu behar zuten lurraldeak, besteak beste Asturias aldean bertan, non delako zapalkuntza 34ean hasi, 36ean biziagotu eta gerra ostean oso berandu arte errukigabe luzatu zen, makiak zirela eta. Ez dakit horrelakoxea den benetan Ruben Sánchez Bakaikoaren liburuan, susmoa dut aldiz, ezin dut jakin, baina ulertu behar zait behinik-behinik eskarmentuagatik. Edonola ere, 252 orrialderaino helduta berehalaxe asmatu, gogoeta egin, gogoan erabili nuen zer dela eta Rubenek ez ote duen liburua hemendik aurrera hasi. Zein bestelakoa izango zatekeen liburuan, garaiak eta istorioak nahastuz, txandakatuz, benetako hasiera lagun batekin izandako elkarrizketa hau abiapuntu izan balitz:\n-Eta hi nola sartu hintzen ETAn?\n-Ezin didak “kaixo”, “arratsalde on” edo holako zerbait esan?\n-Barka beza berorrek.\n-Etengabe galdetzen dizkidak gauza berdinak.\n-Erreparatu gabeko ñabarduraren bat ea agertzen den.\n-Dantzan hasi ginenean ez gintuan etorriko zer den-denaren jakitun, baina ez gintuan inozoak ere. Iraultzarekin maitendu gintuan; ez zegoean ikasketarik, literaturarik, musikarik iraultzak beste grina pizte zigunik.\n-Zergatik hitz egiten duk guka?\n-Ba, kuadrillaka eta bandoka ibiltzen ginelako, gure kuadrillakoak miliak gintuan, eta hala sartu gintuan ETAn. Gure kuadrillatik, eta lagun genuen beste kuadrilla batetik, ETAren bi talde osatu genitian Gasteizen -eta artean kantatzen hasi zen: Galtzailea nork mendekatuko? Zaurituekin elkartuz, guk zaurituek, zapalduek zu zaitugu mendekatuko.\n-Eta kito? Hurrengo egunean hiltzaile batzuk “zarete”?\n-Zurrubilo bat zuan, denak ala inor ez, dena ala ezer ez. Bakarka ezin da, fusilak ala kateak… Baina inoiz ez nian pentsatu hi bezalako bat hiltzea.\n-Gatazkarekin zerikusirik ez zuen persona bat.\n-“Besteak” hiltzea zilegi al zen, ba?\n-Melitón Manzanas eta hi ez duk gauza bera! Hau gerra bat zuan, gerra txikia nahi baduk, baina gerra.\n-Gerra? Zuen gerra zuan, baina ez gerra bat.\n-Ados, “gure” gerra, orduan. Ezin genian eraman gauean ohera sartu zen franquista, biharamunean demokrata esnatzea, errudunik gabeko amesgaizto bat izan balitz bezala: epaileak, poliziak, armada, politikariak, enpresriak, eliza katolikoa… Trantsizioaren mirariaz denak demokratak.\n-Eta zer egin behar zenuten, denak hil?\n-Guk espero genian matxinada handi bat etortzea. Kalean indarra zegoean, manifak…\n-Zuek oso endogamikoak izan zarete beti, jende normal gehienok paso egiten genian.\n-Ziurrenik bat, demokraziaren festa hasi zuan, titiak telebistan, drogak, rocka, boto eskubidea… Antifaxista asko ere demokrata erdi-amnesiko bihurtu zuan, eta komunista batzuk monarkiko juancarlistak.\nHondarrak – Ruben Sánchez Bakaikoa\nBerriro diot,Ruben Sánchez Bakaikoaren nobela 252 orrialdetik atzera edo hasi ezkero dena goitik behera eraldatuko zen, lehenago idatzitako ezer aldatzeke, dena primeran idatzia dagoelako. Eta hala eta guztiz ere, “lubaki” zehatz batetik etorritako testigantza izaten jarraituko luke; baina, egia esanda, testigantza literarioki zinez borobil eta duina nire aburuz, protagonistarekin zein bere ideologiarekin bat egiteko inolako premiarik izan gabe, enpatizatu bezainbeste. Edonola ere, egiatan irakurtzea merezi duen liburu benetan mardul, mamitsu, zirraragarri bat.


Serranidae - Wikipedia, entziklopedia askea.\nSerranido (Serranidae) perziformeen ordenako izen bereko familiako arrainez esaten da. Gorputza arrautza itxurakoa, luzarana, dute. Oso aho zabalkorra dute, eta bi bizkar-hegal, elkarren hurbil, edo bakarra izan dezakete. Sabel-hegalak oso aurrean dituzte. Itsaso bero eta epel gehienetan bizi dira. 400 bat arrain mota biltzen dira serranidoen baitan; ezagunenak meroa eta lupia dira.\nHona hemen generoen bilakaera:\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014-3-14 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nPaleobiology Database: 53984


COVID-19 birusaren 12 positibo berri atzeman zituen atzo Osakidetzak Aiaraldean - Aiaraldea - Aiaraldea.eus\nCOVID-19 birusaren 12 positibo berri atzeman zituen atzo Osakidetzak Aiaraldean\nAitor Aspuru Saez 2021-04-08 12:47\nAmurrion 3 kutsatu agertu ziren berriro atzo. / Aiaraldea.eus\nAstearteko kopurua gainditu du asteazkenekoak eta, gainera, kasu berriak oso sakabanatuta egon dira: Amurrion, Artziniegan, Aiaran, Laudion, Orozkon eta Urduñan, alegia.\nEusko Jaurlaritzako Osasun Sailak 12 koronabirus kasu berri zenbatu zituen atzo Aiaraldean egindako PCR eta antigeno azterketetan. Horrela jaso du osasun sistema publikoak gaur eguerdian zabaldutako txostenean.\nRatioei erreparatuta, hau da eskualdeko udalerrietako argazkia: Okondo urruntzen ari da nabarmen zenbaki gorrietatik, hainbat egunez 500 kutsatu 100.000 biztanleko langa gainditu eta gero. Amurriok ere murrizketa txikia izan du ratioan, baina Artziniegak eta Urduñak euren kopuruak bikoiztu dituzte eta Aiarak, Laudiok eta Orozkok ere gora egin dute. Hala eta guztiz ere, ez dago udalerririk mugikortasunean edo ostalaritzan berebiziko neurriekin indarrean. Araba ere, une hauetan, marra gorriaren azpitik dago, 398,84ko ratioarekin:\nAmurrio 212,97 232,33 -19,36\nArtziniega 104,66 52,33 +52,33\nAiara 241,80 207,25 +34,55\nLaudio 261,57 250,25 +11,32\nOkondo 246,51 493,02 -246,51\nOrozko 342,08 266,06 +76,02\nUrduña 94,50 47,25 +47,25


Milaren ametsak ehizatzen • ZUZEU\nMilaren ametsak ehizatzen –\nHelsinkin bizi dira. Publizitate-kreatiboa da ama, Adele Enersen, eta hobby berri bat asmatu du amatasun baimenarekin dagoenetik: “Orain ere egunero egin dezaket zerbait kreatiboa. Nire alabatxoa lo dagoen bitartean, haren ametsak ehizatzen saiatzen naiz”.\nEgunero hartzen du bere afizio berri hori lantzeko eta gozatzeko unea. Eta emaitzak blog honetan erakusten ditu, guztion gozagarri.\nIrudiak | Milaren ametsak ehizatzen | Adele Enersen | Creative Commons By SA\negunerokotasuna, maitasuna, sormena\nEUSKAL HERRIKO LUR MAITEA - GU GIRA KANTALDIA TAFALLAN\n11 pentsamendu “Milaren ametsak ehizatzen”-ri buruz\nmariputz 2011-03-17 15:39\n“Ama guztiek gauero-gauero, umeen gogoetak arakatzen dituzte hauek lotan daudenean. Horrela, egunean zehar umearen burlan atzera eta aurrera ibili diren pentsamenduak leku egokian jartzen dituzte, eta hurrengo goizean gogoeta guztiak ordenatuta egongo dira (…). Kaxoiak ordenatzea moduko zerbait da (…) eta goizean, esnatzean, bart buruan izandako bihurrikeria eta gaiztakeria guztiak toles-toles eginda egongo dira zure buruaren barrutik barruenean. Buruaren azalean , aldiz, zabal-zabalik, pentsamendurik ederrenak izango dituzue, erabiltzeko prest.” PETER ETA WENDY. James Matthew Barrie\nAmetsgaizto 2011-03-17 16:00\nOrain badakit zer egin goizean, esnatzean, aurreko egunean egindako eta esandakoaz oroitzen ez banaiz; Amari neure gauzak eta neure aferak neure erara konpontzen utz diezadala esan beharko diot.\nBeti gorrotatu izan dut nere gauzak bere erara “txukundu” nahi izaten duen jendea, ama bera bada ere…\nArantza San Sebastian 2011-03-17 23:49\nAaaa! Ama guztien tentazioa da umeak “nire” izatea. Baina emoziorik handiena iristen da deskubritzen duzunean “bere” direla, “bere buruaren jabe”, eta zu haientzat bidea izan zarela, baina ez helmuga.\nHorrek ematen dizu egin duzun balentriaren neurria.\nBaina Adeleren alaba bezain txikiak direnean, inork ezin dizu kendu haien ametsei begira egoteko plazerra, orduak eta orduak…\nAmetsgaizto 2011-03-18 10:02\nBarkatuko didazue Arantza eta Mariputz, baina zergatik lotu duzue ume ttikiaren eta bere amaren istorioa amatasunarekin?\nAitek ezin al dute izan tentaziorik umea “beraiena” izateko?\nBene, benetan diotzuet nik berdintasunaz hitz egitean beste zerbaitetaz egiten dudala…\nArantza San Sebastian 2011-03-18 10:23\nAmetsgaizto, amen mundua ezagutzen dut eta egin dudana zera izan da, nirea orokortu; arrazoi duzu, aitek ere izango dute, noski, ume “bere” izateko tentazioa.\nDena den, nik egin dudana postaren ildoa jarraitzea izan da, Fernandez Ostolazak amaz hitz egin du, ondorioz, mariputzek amez hitz egin du, ondoren zuk amez hitz egin duzu eta laugarrenean nik ere amez.\nAmonamantangorri 2011-03-18 10:41\nFreuden arabera, umeen irrikek eta fantasiek ez dute zer ikustekorik pastel koloreko zera horiekin. Politta, dena den.\nGari Garaialde 2011-03-18 11:14\nBarkatu Arantza baina sarrerak Milaz eta haren amaz, Adelez, egiten du, Mariputzek ama guztiek egiten duten zerbaitetaz hitz egin du, nik amek hori egiten badute neriari ez egiteko esango diodala, nik ez baitiot nere semeari hori egiten, eta zuk berriro ama guztiez hitz egin duzu.\nSeguru nago norbaitek futbolaren inguruko sarreraren bat idatziko balu, eta jarraian mutil pare batek mutilen inguruko iruzkinak egin izan balu (mutil eta futbol orokortuz), batek baino gehiagok (eta arrazoin osoz) horren azpian sexismo (eta sexismoa diodanean matxista esan nahi dut) kutsuak ikusten dituztela esango zutela. Baten batek galdetuko luke “eta neskek ez al dute futbolean jokatzen?”\nBa nik hori egin dut.\nGizarte matxistak denok hartu gaitu estu, mutil eta neska eta mutil feministek moldatu beharreko bizioak dituzten bezala, neska feministek ere bai. Orain, inork ez dezala pentsa bizio feministak direnik, bizio matxistak dira.\nGari Garaialde 2011-03-18 11:16\nkaka, identitatea ezkutatu nahi nuen, batez ere neska edo mutil nintzen ezkutatu nahi nuelako (eta ez debatea hortik eraman) eta konturatu gabe aurpegia erakutsi dizuet.\nmariputz 2011-03-18 12:01\nGari, nik egin dudan ariketa, batez ere, estetikoa zen. Ama batek egindako ekimen grafiko batentzat egokia iruditu zitzaidan testu literarioa gehitu nion. Dena den, egin dituzun bi hausnarketa oso interesgarriak iruditu zaizkit.\nArantza San Sebastian 2011-03-19 18:26\nGarigaraialde, iruditu zait gaiztakeritan zabiltzala, lehenengo amua bota eta gero, koska egin duenean, arrainari galdetu zertan dabilen… baina tira, nire erru matxista arintzeko, erantzungo dizut.\nBadago zerbait oso fisiko, oso aberekoa, edo hormonala, agian, -nork daki- ama asko (ez dut guztiz orokortuko) eta beren ume artean, eta uste dut ez duela matxismoarekin zerikusirik, akaso zerikusi gehiago dauka ordura arte izandako lotura fisiologikoarekin.\nAmak horretan lan bat egin behar izaten du jaioberriarekiko amodio posesibotik gizaki autonomo-independente-diferente horrekiko maitasun eskuzabalera. Aitak ere egin beharko du askotan, baina abiapuntua desberdina da.\nNik amak egin behar duen bide horretaz hitz egin nahi izan nuen, semea edo alabarekiko askatze horretaz. Eta sinistu iezadazu askotan egin dudan hausnarketa dela. Beraz, luzeago ere hitz egin nezakeen, igoal denak aspertu arte…\nBaina ez nuen gaia aterako nire aurretik Mariputzek eta Ametsga(r)iztok amaren esparrura eraman izan ez balute.\noihana 2011-03-23 18:42\nGuztiz bat Arantza!!\nEz dezagun dena nahastu, berdintasuna bai noski, baina desberdintasunak onartu eta errespetatuz. Umetxoa jaiotzen denean, amaren gorputzetik atera arren amarekiko lotura ez da hor bukatzen, ama eta umea bat dira denbora luze baten, berain arteko fusioa, hartueman berezi bat sortzen da, titia, sentimenduak, usaiak… guztia da magikoa, une hauetan aita guztiz beharrezkoa noski, bere maitasun ta babesa funtsezkoa. Baina mesedez, ez dezagun amantasuna emakumeoi ukatu, berdintasunaren aitzakiaz ez gaitezen emakumeok gizon bihurtu gizartean gure tokia izateko, gizartea aldatu behar bada, denok behar dugu bertan toki bat, emakumeok, gizonak eta dena delakoa. Eta bai, gizon batek, nahi badu amantasun hori bizi dezake, norberak maitasuna eta arremanak nahi dituen moduan bideratu ditzazkelako, noski baietz!


Egin koadroen aldeko apustua eta gozatu aire zabaleko jarduerez Ternua etxearen gizonentzako CHEMISE ARKLOW alkandora transpiragarriarekin. Izerdia xurgatu eta kanporatzeko diseinatua dago, hala, jarduera egin bitartean, zure gorputza lehor mantenduko da. Gainera, usain txarra prebenitzeko, bakterioen aurkako tratamendua du. Arina eta freskoa da; mugimendu-askatasun handia emango dizu, eta oso egokia da, egun beroetan, bai mendi-ibilaldiak edo eskalada egiteko bai bidaietan nahiz aisialdian erabiltzeko.\nMahuka motzeko alkandora koadroduna, arina eta elastikoa, bularraldean bi poltsiko dituena. Bizkor lehortzeko alkandora; izerdia xurgatu eta kanpoaldera ateratzen du, gorputza lehor egon dadin ariketa egin bitartean. Bakterioen aurkako tratamendua du, usain txarra prebenitzeko.\nEhun konposaketa: 93% Poliéster 7 %Elastano


Filesize: 620.69 kB\n2014 AZAROA ETA ABENDUKO KULTURA AGENDA - AGENDA CULTURAL DE NOVIEMBRE Y DICIEMBRE\nDate modified: 03/10/2014\nFilesize: 35.7 kB\nJaietako kartel leihaketa oinarriak - Concurso de carteles de fiestas bases\nFilesize: 471.14 kB\nIV. PUTXERA EGUNEKO ESKUORRIA - DIPTICO IV. PUTXERA EGUNA\nFilesize: 404.4 kB\nOrrialdea 4-(e)tik 18-(e)ra\nSopelako udalak ume eta gazteentzako “aisialdia etxean” egitasmoa antolatu du uda honetarako\n2020eko ekainaren 12a\nEskaintza 4 eta 18 urte bitarteko haur eta nerabeei zuzendua dago. Ekainaren 15etik irailaren 5era bitartean, astelehenetik larunbatera, 50 minutuko tailer bat eskainiko da adin-tarte desberdinentzako, bakoitzak bere ordutegia izango duelarik. Sopelako Udalak udalerriko haur, nerabe eta gazteentzako aisialdi eskaintza alternatiboa antolatu du uda garairako, etxetik internet bidez parte hartu...\nBerri gehiago: Aisia eta Kultura Euskera eta hezkuntza Sopela Euskera eta hezkuntza Sopela Aisia eta Kultura


Covid-19 koronabirusa: positiboak Euskadin, 2021eko maiatzaren 17an\nOspitaleko presioa aurreko egunetakoaren antzera mantentzen da: 281 ospitaleratu daude gela arruntetan, eta 146 larri. Igande honetako datu negatibo bat oinarrizko birsorkuntza tasaren igoera da.\nAsteak eremu gorrian egon eta gero, Bilbo eta Donostia bertatik atera dira\nEAEko erresidentzietako adinekoak egunero atera ahalko dira paseora, gaurtik aurrera\nIazko abendutik, ingresu gutxieneko asteburua izan da azken hau\nEuskadik 276 kasu berri atzeman ditu igandean, eta intzidentzia-tasa metatuaren beheranzko bilakaerari eusten dio; izan ere, 100.000 biztanleko 306,13 kasu izan dira. Ospitaleko presioa aurreko egunetakoaren antzera mantentzen da: 281 ospitaleratu daude gela arruntetan, eta 146 larri.\nOsasun Sailak astelehen honetan emandako datuen arabera, igandean zehar 6.172 test diagnostiko egin zituzten, eta 151 positibo atzeman dituzte Bizkaian, 96 Gipuzkoan, 29 Araban eta bakar bat ere ez autonomia-erkidegotik kanpoko pertsonen artean; beraz, positibotasun tasa % 4,5ekoa da, aurreko eguneko bera.\nPortzentaje horrek adierazten du pandemiaren transmisio komunitarioa dagoela % 5etik gora dagoenean, eta astebete darama kopuru horretatik behera.\nJoan den asteko positibotasunaren batez besteko portzentajea % 4,7koa izan zen, duela hilabete, apirilaren 11tik 18ra, eman zen % 8,6arekin alderatuta.\nHiru lurraldeek beheranzko joerari eutsi diote intzidentzia metatuan: 165,9 kasu Araban, 325,1 Bizkaian eta 332,1 Gipuzkoan. Hiru hiriburuetan ere behera egin du adierazle horrek: 162,4 kasu Gasteizen, 351,9 Donostian eta 383 Bilbon.\nZURE INTERESEKOA IZAN DAITEKE BAITA ERE: Asteak eremu gorrian egon eta gero, Bilbo eta Donostia bertatik atera dira\nEAEk duela 20 egun hasitako joerari eustea lortzen badu, pandemiaren kutsatze-maila jaitsiko du, transmisio altutik tentsiodunera.\nIgande honetako datu negatibo bat oinarrizko birsorkuntza tasaren igoera da, gaixo batek zenbat pertsona kutsa ditzakeen adierazten duena. R0k bi egun zeramatzan 0,80tik behera Euskadin, eta igande honetan 0,82ra igo da. Igoera orokorrak izan dira hiru lurraldeetan: 0,87 Bizkaian, 0,79 Araban eta 0,73 Gipuzkoan.\nBestalde, intzidentzia-tasen arrazoia (egungo 14 egunetan metatutako intzidentzia-tasa duela astebetekoarekin alderatzen duena) igande honetan 0,73an mantentzen da Euskadi osoan (aurreko egunean bezala).\nOspitaleetan 24 gaixo ospitaleratu dituzte igande honetan, larunbatean baino lau gutxiago; beraz, ospitaleratutako gaixoen kopurua 281ekoa da, aurreko egunean baino lau gehiago. Zainketa intentsiboetako unitateetan 146 paziente daude, egun bat lehenago baino bat gehiago.\nPandemiaren eragina hezkuntza sisteman zertxobait jaitsi da aurreko ikastegunarekin alderatuta, joan den asteko ostiralean 91 ikasgela baitzeuden itxita covid-19aren kasuengatik, eta astelehen honetan 83 dira.\nEz dago jarduera presentziala erabat etenda duen zentrorik, baina 57ri eragiten diete koronabirus kasuek, ostiralean baino 1 gutxiagori.


168/2017 DEKRETUA, ekainaren 13koa, Ogasun eta Ekonomia sailaren egitura organikoa eta funtzionala ezartzen duena. - Eusko Jaurlaritza - Euskadi.eus\nOrgano arau-emailea: Ogasun eta Ekonomia Saila\nHERRIOGASUN ETA FINANTZA SAILA\nXEDATZEN DUT : I. KAPITULUA ANTOLAMENDU OROKORRA\n1. artikulua Egitekoak, eskumenak eta jardun-arloak.\n2. artikulua Ogasun eta Ekonomia Sailaren egitura orokorra.\n3. artikulua Ogasun eta Ekonomiako sailburua.\n4. artikulua Kontrol Ekonomikoko Bulegoa.\n5. artikulua Kabinete eta Komunikazio Zuzendaritza.\n6. artikulua Zerbitzu Zuzendaritza.\n7. artikulua Ogasun eta Ekonomia Saileko sailburuordetzak.\n8. artikulua Ogasun eta Ekonomia Saileko zuzendaritzak.\nIV. KAPITULUA SAILBURUORDETZAK\n9. artikulua Ekonomia, Finantza eta Aurrekontu Sailburuordetza.\n10. artikulua Ekonomia eta Plangintza Zuzendaritza.\n11. artikulua Finantza Politikako Zuzendaritza.\n12. artikulua Aurrekontu Zuzendaritza.\n13. artikulua Ogasun Sailburuordetza.\n14. artikulua Zerga Administrazioko Zuzendaritza.\n15. artikulua Ondare eta Kontratazio Zuzendaritza.\n16. artikulua Erakundeen Baliabideetako Zuzendaritza.\nOgasun eta Ekonomia Sailaren egitekoak eta jardun-arloak Lehendakariaren azaroaren 26ko 24/2016 Dekretuaren 10. artikuluan jasota datoz. Dekretu hori, hain zuzen ere, Euskal Autonomia Erkidegoko Administrazioko sailak sortu, ezabatu eta aldatzeari eta haien egitekoak eta jardun-arloak finkatzeari buruzkoa da.\nArau horren Lehenengo Azken Xedapenean aurreikusitakoaren arabera, dekretu honek sail horren egitura eta zereginak finkatzen ditu, aipatutako xedapenean ezarritako antolaketa-irizpideei eta aurreikuspenei jarraituz. Egitura horrek Sailaren arlo nagusiez arduratuko diren bi sailburuordetza ditu; gainera, sailburuordetza horiei Kontrol Ekonomikoko Bulegoa lotzen zaie, egitura-maila bera duena, eta Euskal Autonomia Erkidegoko Administrazioan jardun ekonomikoa fiskalizatzen duena, bere sortze-legearen eta ondorengo garapenen arabera.\nEkonomia, Finantza eta Aurrekontu Sailburuordetzaren ardura izango da Jaurlaritzaren epe ertainerako plangintza ekonomikoa zuzendu eta koordinatzea. Era berean, beste eginkizun edo esparru hauetan guztietan zuzendaritza- eta koordinazio-lana betetzea dagokio: azterlan ekonomikoen, koiunturaren eta aurreikuspen ekonomikoaren inguruko politiketan; Eusko Jaurlaritzak bideratutako egitura-politiken jarraipena egiteko, aurrekontuen eta gastu publikoaren inguruko programazioan; Euskal Autonomia Erkidegoak eskualde-politikan eta erkidegoko funtsen arloko politikan eta lehiaren defentsan egiten duen guztian. Beste esparru hauekin zerikusia duten jardun-arloetatik eratorrita sailak bere baitan dituen eskumenak ere bere ardurapean ditu: finantza-politika eta finantza-erakundeekiko eta gizarte-aurreikuspeneko erakundeekiko harremanak, zorpetzea, bermea ematea eta Euskadiko Diruzaintza Orokorraren araubidea. Bestalde, Autonomia Erkidegoko Aurrekontu Orokorrak prestatzeaz, horien kudeaketa orokorraz, horiei jarraipena egiteaz eta aurrera eramateaz arduratzen da.\nBestalde, Ogasun Sailburuordetzan biltzen dira Kontzertu Ekonomikoaren, Estaturako Kupoaren eta Lurralde Historikoen ekarpenen arloan administrazio honi dagozkion eskumenak eta egitekoak. Euskal Autonomia Erkidegoaren, Estatuko Administrazioaren eta bestelako lurralde-erakunde batzuen artean transferitzekoak diren eskumenak edo zerbitzuak baloratzeko eskumena ere sailburuordetza honek izango du. Aldi berean, autonomia-erkidegoko zerga-administrazioa eta erreklamazio ekonomiko-administratiboen erregimena zuzentzeko eta ikuskatzeko ardura ere badu, horretarako jarritako organoak erabiliz. Ondarearen, kontratazioaren eta arrisku eta aseguruen kudeaketaren arloan Autonomia Erkidegoko Administrazioak dituen eskumenen ondorioz sortutako araubide orokorrak zuzentzea ere organo honi dagokio.\nSailaren egitura organikoa Zerbitzu Zuzendaritzarekin eta Kabinete eta Komunikazio Zuzendaritzarekin osatzen da. Zerbitzu Zuzendaritza saileko arlo desberdinetako gai komunetan eskumena duen sail barruko organoa da. Kabinete eta Komunikazio Zuzendaritzak, berriz, honako egitekoak ditu, betiere sailburuaren zuzendaritzapean: sailaren politika estrategiko sektorialak gauzatzea erraztea, batik bat komunikazioari eta komunikabideekiko harremanei dagokienez, eta erakunde-harremanak izatea beste entitate, instituzio eta erakunde publikoekin, esaterako Eusko Legebiltzarrarekin, foru-aldundiekin, toki-administrazioarekin eta Jaurlaritzaren beste sailekin, bere eskumeneko berezko gaietan.\nOgasun eta Ekonomia Sailari atxikitzen zaizkio Euskal Estatistika Erakundea / Instituto Vasco de Estadística (EEE/IVE) eta Lehiaren Euskal Agintaritza administrazioko erakunde autonomoak; eta Finantzen Euskal Institutua zuzenbide pribatuko erakunde publikoa.\nOndorioz, Ogasun eta Ekonomiako sailburuaren proposamenez, Lehendakariak onartuta, eta Gobernu Kontseiluak 2017ko ekainaren 13an egindako bilkuran aztertu eta onartu ondoren, hau\nHalaber, aurreko paragrafoan jasota dauden gai horiekin zerikusia duen eta Autonomia Erkidegoko Administrazio Publikoko beste organo edo erakunderen bati beren beregi atxiki gabe dagoen bestelako ezein eskumen ere Ogasun eta Ekonomia Sailarena izango da.\nBeste egiteko hauek ere Ogasun eta Ekonomia Sailari dagozkio:\nHitzarmenak eta akordioak sinatzea eta harremanak izatea Estatuko administrazio orokorrarekin eta instituzionalarekin, beste autonomia-erkidego batzuekin, lurralde historikoekin eta toki-korporazioekin, beste erakunde batzuekin eta pertsona publikoekin eta pribatuekin, artikulu honetako orain arteko epigrafeetan zehazturiko gaietan edo, legez edo Jaurlaritzaren erabakiz, agintzen zaizkion bestelako gaietan, betiere, indarreko legeetan hala ezarrita badago.\nOrokorrean Autonomia Erkidegoko Administrazioaren egiturako sailen esku uzten diren eskumen komunak.\nArtikulu honetan aipatzen diren gaietan, administrazio-prozeduraren fase guztiak Ogasun eta Ekonomia Sailaren ardurapekoak izango dira, eta, orokorrean, betearaztea izango da haren egitekoa, non eta ez den beste zer edo zer ulertzen dekretu hau irakurrita edo maila bereko beste xedapen batzuk irakurrita.\nAurreko artikuluan zehazturiko gaiei buruzko eskumenak betetzeko, Ogasun eta Ekonomia Sailak honako organo hauek izango ditu bere egituran:\nOgasun eta Ekonomiako sailburua:\nKabinete eta Komunikazio Zuzendaritza.\nEkonomia, Finantza eta Aurrekontu Sailburuordetza:\nEkonomia eta Plangintza Zuzendaritza.\nFinantza Politikako Zuzendaritza.\nZerga Administrazioko Zuzendaritza.\nOndare eta Kontratazio Zuzendaritza.\nErakundeen Baliabideetako Zuzendaritza.\nAurreko paragrafoko organo horiek baino beheragoko administrazio-unitateak Ogasun eta Ekonomiako sailburuaren agindu bidez garatuko dira.\nOrgano hauek ere Ogasun eta Ekonomia Sailari atxikita egongo dira, sorrera-arauetan zehaztutako moduan:\nBahitutako Ondasunak eta Eskubideak Itzultzeko Batzorde Instrukziogilea.\nEuskadiko Prezioen Batzordea.\nEuskal Estatistika Batzordea.\nEuskal Estatistika Kontseilua.\nKontratazio Batzorde Nagusia.\nEuskal Autonomia Erkidegoko Kontratazio Publikoaren Aholku Batzordea.\nEuskadiko Zerga Koordinaziorako Organoa.\nEuskadiko Ekonomia Arduralaritzako Epaitegia.\nGizarte Aurreikuspenaren Euskal Kontseilua.\nOrganismo autonomo eta erakunde hauek ere Ogasun eta Ekonomia Sailari atxikita daude:\nEuskal Estatistika Erakundea / Instituto Vasco de Estadística (EEE/IVE) administrazio-erakunde autonomoa, Ogasun eta Ekonomiako sailburuaren bitartez.\nLehiaren Euskal Agintaritza administrazio-erakunde autonomoa, Ekonomia, Finantza eta Aurrekontu Sailburuordetzaren bitartez, betiere haren autonomia organiko eta funtzionalari kalterik egin gabe, otsailaren 2ko 1/2012 Legeak ezarritako baldintzetan.\nFinantzen Euskal Institutua / Instituto Vasco de Finanzas zuzenbide pribatuko erakunde publikoa, Ekonomia, Finantza eta Aurrekontu Sailburuordetzaren bitartez.\nBada Zuzendaritza Kontseilu bat ere, saileko politika gauzatzen laguntzeko. Ogasun eta Ekonomiako sailburua izango da kontseilu horretako burua, eta gainerako kideak, berriz, hauek izango dira: Ogasun eta Ekonomia Saileko sailburuordeak, Kontrol Ekonomikoko Bulegoko zuzendaria, eta horiei atxikitako konfiantzazko edo behin-behineko langileak. Zuzendaritza Kontseiluan parte hartu ahal izango dute, izan iraunkorki zein puntualki, sailaren titular den sailburuak egoki iritzitako Ogasun eta Ekonomia Saileko goi-kargudunek zein konfiantzazko edo behin-behineko langileek.\nOgasun eta Ekonomiako sailburuari dagokio Jaurlaritzari buruzko ekainaren 30eko 7/1981 Legearen 26. eta 28. artikuluetan ezarritako eskumenak erabiltzea, bai eta indarrean dagoen legeriak esleitzen dizkionak ere, azaroaren 26ko Lehendakariaren 24/2016 Dekretuaren arabera sail honi esleitutako egiteko eta jardun-arloen esparruan (24/2016 Dekretua, Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena).\nOgasun eta Ekonomiako sailburuak egiteko hauek ere izango ditu:\nAutonomia-erkidegoen eta estatuko ogasunaren finantza-jardunak ondo koordinatzeko organorik sortzen baldin bada, dena delako organo horretan parte hartzea eta Euskal Autonomia Erkidegoa ordezkatzea.\nEuskal Autonomia Erkidegoko administrazioak koordinatzea, bai zerga- eta finantza-gaietan beste herri-administrazio batzuen aitzinean azalpenik eskatu edo eman behar denean, bai Kontzertu Ekonomikotik datozen baliabideak banatzeko sistemaren puntu erkideetan, hargatik eragotzi gabe Herri Dirubideen Euskal Kontseiluaren berezko egitekoak.\nSaileko organo eta jarduera guztiak programatu, bultzatu, zuzendu, koordinatu eta kontrolatzea.\nSailaren 1.000.000 euroko edo hortik gorako gastuak baimentzea, hargatik eragotzi gabe Gobernu Kontseiluaren eskumenak.\nIzendapen askeko lanpostuak betetzea, aurretik deialdi publikoa eginda.\nOgasun eta Ekonomia Saileko kontratazio-organoari dagozkion ahalmenak erabiltzea, baldin eta oinarrizko lizitazio-aurrekontua edo, halakorik ezean, balio zenbatetsia, BEZa barne, 1.000.000 eurokoa edo hortik gorakoa duten kontratuak eta hitzarmenak badira.\nHalaber, prestazioen zenbatekoa aurreko paragrafoan zehaztutakoaren berdina bada edo kopuru hori gainditzen badu, baliabide propioaren edo zerbitzu teknikoaren izaera duten erakundeei enkarguak egiteko eskumena berari dagokio, Euskal Autonomia Erkidegoko sektore publikoaren kontratazioaren araubidea ezartzeko uztailaren 27ko 116/2016 Dekretuaren IV. tituluan aurreikusi bezala.\nSaileko organoek emandako egintza deuseztagarrien kaltegarritasun-espedienteak hasi eta ebaztea.\nSaileko organoek emandako xedapenak eta egintza deusezak berrikusteko espedienteak hasi eta ebaztea, salbuetsita dekretu honen 13.1 artikuluko f) letran xedatutakoa.\nIndarreko arauek Ogasun eta Ekonomia Sailari esleitutako egitekoak izanik, saileko beste ezein organori edo sailaren menpeko beste ezein erakunderi eman ez zaizkion egitekoak, eta, dekretu honen 1. artikuluko gaiekin zerikusia duten eskumenen artetik, Euskal Autonomia Erkidegoko Administrazio Publikoko beste organo batzuei berariaz eman ez zaizkienak.\nOgasun eta Ekonomiako sailburuaren mende daude, zuzenean eta hierarkikoki, Kontrol Ekonomikoko Bulegoa, Kabinete eta Komunikazio Zuzendaritza eta Zerbitzu Zuzendaritza.\nKontrol Ekonomikoko Bulegoak sailburuordetzaren maila organiko bera izango du, eta, dekretu honen 7. artikuluan adierazitakoez gain, honako egitekoak izango ditu:\nKontabilitatearen eta barne-kontrol ekonomikoaren arloan Autonomia Erkidegoko Administrazio Publikoari dagozkion ahalmen guztiak erabiltzea, Ogasun eta Ekonomia Saileko beste organo batzuei emandakoak izan ezik, betiere, gai horiek erregulatzen dituen araudiak zehazten duen moduan.\nKontabilitatearekin zerikusia duten dokumentu, kontu eta txostenak prestatu eta hedatzea, bai eta Euskal Autonomia Erkidegoko sektore publikoko erakundeen eta partaide direneko enpresen jardun ekonomiko eta finantzarioari buruzkoak ere, eta bai Euskal Autonomia Erkidegoan aplikatzekoak diren aurrekontu-egonkortasunaren eta finantza-jasangarritasunaren printzipioen informazioari eta kontrolari buruzkoak ere, hargatik eragotzi gabe bestelako organoek gai honetan dituzten eskudantziak.\nAutonomia Erkidegoko Administrazio Orokorraren eta bere erakunde autonomoen kontabilitatearen eta barne-kontrol ekonomikoaren arloan bitartekoak nahiz baliabide elektroniko eta informatikoak nola aplikatzen eta ezartzen diren gainbegiratu eta kontrolatzea, kontabilitatea informatizatzeko plan eta programak jarriz, trataera informatikoa zein kontabilitate-lanek eduki behar duten erabakiz, kontabilitate publikoaren arloan egin beharreko garapen informatikoei onespena emanez, eta informatizatutako kontabilitate-informazioa eskuera izan eta erabiltzeko baimenak emanez.\nArlo ekonomikoan gobernu arduratsua eta arriskuen kudeaketa eta barruko kontrola egiteko politikak jartzearen alde egin, eta politikok koordinatu eta gainbegiratzea, helburu hartuta Euskal Autonomia Erkidegoan sektore publikoaren kudeaketa hobetzea eta xedeak erdiesten laguntzea.\nKoordinaturik eta, egoki denean, elkarlanean aritzea Herri Kontuen Euskal Epaitegiarekin, Estatuko Kontuen Epaitegiarekin eta kanpoko kontrola eramaten duten bestelako organoekin, eta koordinaturik jardutea beste administrazio publikoetako ikuskapen-organoekin eta barruko kontrol ekonomikoa daramaten organoekin.\nKabinete eta Komunikazio Zuzendaritzak, dekretu honen 8. artikuluan ematen zaizkion egiteko orokorrez gain, honako egiteko hauek ere izango ditu:\nSailburuaren lan-programa eta -jarduna antolatzea eta horri jarraipena egitea.\nSailburuari sailaren eskumen eta politikak ongi garatu eta burutzeko behar dituen laguntza eta aholkuak ematea, sailaren eskudantzien jardun-irizpideak eta -planak identifikatuz.\nSailburuak eskatuta, sailaren politika garatzeko interesgarriak diren ikerlan eta azterketak identifikatzea eta, hala behar bada, lantzea.\nSaileko ekitaldi ofizialak eta protokolozkoak antolatzea, hargatik eragotzi gabe Lehendakaritzari dagozkionak, eta sailaren biltzarrak, jardunaldiak edo mintegiak koordinatzea.\nSailaren eskumenekoak diren politika publikoei dagokienean, haren jardunei buruzko informazioa eta publizitatea behar bezala ematen dela bermatzea.\nSailaren egitekoetan eragina duten gaien inguruko informazio egokia bildu, aztertu eta aurkeztea, gaiarekin zerikusia duten saileko beste organo eskudunekin elkarlanean.\nKomunikabideekiko harremanak planifikatu, ezarri eta artatzea.\nSailaren komunikazio-ekintzak burutzea, sailetako organoei laguntzeko atal gisa jardunez.\nBeste entitate, instituzio edo erakunde publikoekin harremanak erraztu, garatu eta mantentzea, esaterako Eusko Legebiltzarrarekin, foru-aldundiekin, toki-administrazioarekin eta Jaurlaritzako beste sailekin, bere eskumeneko berezko gaietan.\nZerbitzu Zuzendaritzak, dekretu honetako 8. artikuluan adierazitakoez gain, honako egiteko hauek izango ditu:\nSailari atxikita dauden langileen burua izango da, sailarekin zerikusia duten administrazio-egintzak eta ohiko kudeaketa-egintzak gauzatzeko ardura izango du, baita indarreko arautegiak agintzen dion beste edozein egiteko ere. Bereziki, egiteko hauek izango ditu:\nSailaren aurrekontuei buruzko aurreproiektua koordinatu eta lantzea, eta haren jarraipena egitea; erakunde autonomoen, zuzenbide pribatuko erakunde publikoen eta sailari atxikitako sektore publikoko gainerako erakundeen aurrekontu-proiektuak koordinatu eta sailarenarekin bateratzea; aurrekontuan egin beharreko aldaketak izapidetzea, eta saileko gastu-programak ebaluatzea.\nSailaren kudeaketa ekonomikoa egitea, behar den informazio-, etengabeko ebaluaketa- eta jarraipen-sistemak ezarri eta mantenduz.\nSailaren erregistro nagusia, artxibategia, liburutegia eta gainerako agiritegiak kudeatzea, hargatik eragotzi gabe hainbat sailetarako diren zerbitzuen ardura duten organo eskudunen eskudantziak.\nSailaren zerbitzu eta lan-moldeen barne-antolaketari, arrazionalizazioari eta informatizazioari buruzko proposamenak egitea, saileko gainerako organoekin eta Autonomia Erkidegoko Administrazioaren organo eskudunekin koordinaturik.\nSailaren arau-ekoizpena egituratu eta gauzatzea, zerikusia duten beste arlo batzuekin arau-koherentzia bilatuz, honela balizko gatazkak konpontzeko, eta sailaren aholkularitza eta laguntza juridikoko jarduerak burutzea, bertako gainerako organoek bereganatu gabeko arloetan, eta Eusko Jaurlaritzaren Zerbitzu Juridikoa antolatzeko ekainaren 2ko 7/2016 Legeak saileko aholkularitzei esleitutako gainerako egitekoak.\nSailaren gaien artetik Jaurlaritzaren Kontseiluak eta gobernu-batzordeek onartu beharrekoak direnak hara bidaltzeko izapideak egitea, berariaz bestelakorik adierazi ezean, baita Legebiltzarrerakoak ere, Jaurlaritzari buruzko ekainaren 30eko 7/1981 Legearen 56. artikuluan xedatutakoaren arabera.\nEgunkari ofizialetan argitaratu behar diren dokumentuak bidaltzea eta gardentasunari buruzko arau aplikagarrietatik sortutako publikotasun aktiboaren betebeharrak betetzea.\nKomunikazio-organo gisa jardutea gainerako sailekin eta sailarekin harremanetan dauden organoekin edo erakundeekin, eta, sail arteko batzorde eta kontseiluetan parte hartzea, baldin eta aztergaien artean zuzendaritza honen ardurapeko egitekorik badute.\nZerbitzu zuzendariak erabiliko ditu Ogasun eta Ekonomia Saileko kontratazio-organoari dagozkion ahalmenak, oinarrizko lizitazio-aurrekontua edo, halakorik ezean, balio zenbatetsia, BEZa barne, 1.000.000,00 eurotik beherakoa duten kontratu eta hitzarmenetan.\nHalaber, prestazioen zenbatekoak aurreko paragrafoan zehaztutako kopurua gainditzen ez badu, baliabide propioaren edo zerbitzu teknikoaren izaera duten erakundeei enkarguak egiteko eskumena berari dagokio, Euskal Autonomia Erkidegoko Sektore Publikoaren Kontratazioaren araubidea ezartzen duen uztailaren 27ko 116/2016 Dekretuaren IV. tituluan aurreikusi bezala.\nGainera, Ogasun eta Ekonomia Sailaren arloan, Zerbitzu Zuzendaritzak ardura hauek izango ditu:\nAdministrazioa eraberritu eta modernizatzearen eta administrazio elektronikoaren, kudeaketa aurreratuaren, gobernantzaren eta berrikuntzaren inguruan eskumena duten organoek mahai gainean jarritako ekimenak eta gidalerroak garatzeko eta gauzatzeko behar diren euskarriak bermatzea, gobernu-programan gai horien inguruan ezarri diren aurreikuspenak sailaren jarduketa-arloan garatzeko.\nSailaren barneko koordinazioa Europar Batasuneko arauak eta politikak landu eta aplikatzerakoan, gaien izapidetzea eta saileko organoen harremanak Europar Batasuneko Erakundeekin bideratuz, Lehendakaritzako organo eskudunaren bidez.\nSaileko gainerako zuzendaritza eta arloekin eta sailera atxikitako erakunde autonomo, entitate eta organoekin koordinatu eta lankidetzan aritzea, Emakumeen eta Gizonen Berdintasunari buruzko arauetan eta Eusko Jaurlaritzak onetsitako berdintasun-planean jasota datozen neurriak betearazteko.\nEuskararen erabilera sustatzea, saileko euskara atalaren bidez, zeinaren egitekoa izango baita, beste batzuen artean, Eusko Jaurlaritzan Euskararen Erabilera Normalizatzeko Plana eta Sailaren Erabilerako Urteko Kudeaketa Plana garatu, jarraipena egin eta ebaluatzea, eta jardun-eremuan aplikatu beharreko hizkuntza-irizpideak definitzea, betiere hizkuntza-politikaren arloan eskumena duen organoaren gidalerroei jarraituz.\nSailak herritarrei harrera egiteko eta informazioa emateko dituen zerbitzuek lana ondo egiten dutela bermatzea (harrera egiteko 2. eta 3. mailak), eta Jaurlaritzak herritarrei harrera egiteko duen zerbitzuarekiko Zuzenean harremanak behar bezala taxutzea, eta, horretarako, eskumen pean dituen gai guztietarako solaskideren bat beti lanerako prest edukitzea.\nHerritarrekin interakzioa izateko jarritako kanal elektronikoei dagokienez sailak egiten duen erabilera koordinatu eta jarraitzea, eta plangintza-prozesuetan, arauak lantzekoetan eta politikak eta zerbitzu publikoen kalitatea ebaluatzekoetan parte hartzeko aurrez aurreko kanalak edo kanal birtualak irekitzeari bultzada ematea.\nOrokorrean, egiteko hauek izango dituzte Ogasun eta Ekonomia Saileko sailburuordeek:\nSaila ordezkatzea sailburuaren eskuordetzeaz.\nSailburuordetzako eta sailburuordetzaren mende dauden zuzendaritzetako organo eta jarduketa guztiak zuzendu, koordinatu, sustatu, programatu eta ikuskatzea; halaber, mendeko zerbitzu eta organoen antolamenduari eta funtzionamenduari buruzko jarraibideak eta zerbitzu-aginduak ematea.\nJardute-politikak prestatu eta sailburuari proposatzea, eta sailburuari laguntza teknikoa ematea agintzen zaizkion egitekoen alorrean.\nSailburuordetzaren menpeko organoen ebazpenen aurka aurkezten diren errekurtsoak ebaztea.\nIndarrean dagoen antolamendu juridikoak espresuki esleitzen dizkiotenak, eta komunak direnak sailburuordeei oro har esleitzen zaizkielako.\nOrokorrean, egiteko hauek izango dituzte Ogasun eta Ekonomia Saileko zuzendariek:\nZuzendaritza barruko zerbitzuak eta lan-sistemak antolatzea organo eskudunek ezarritako arauak aintzat harturik, eta, batez ere, espediente-erregistroak eta -artxibategiak antolatzea.\nErrekurtsoak ebaztea, indarreko arauetan zehazturik dauden kasuetan.\nBere eskumen-eremu materialean emandako egintza deuseztagarrien kaltegarritasun-espedienteak kudeatzea.\nBere eskumen-eremu materialean emandako xedapenak eta egintza deusezak berrikusteko espedienteak kudeatzea.\nBere eremuan indarreko Hizkuntza-normalizazio Planaren helburuak zehaztea, eta helburu horiek lortzeko ekimenak garatu eta ebaluatzea, euskararen kudeaketa integratua bideratuz zuzendaritzako zerbitzu-burutzekin elkarlanean, betiere Zerbitzu Zuzendaritzak koordinatuta eta hizkuntza-politikaren arloan eskumena duen organoarekin lankidetzan.\nHizkuntza ofizialak erabiltzeko irizpideak inplementatzea eta horien jarraipena egitea zuzendaritzaren jarduketa-alorretan, esaterako: itzulpen-irizpideak, langileen etengabeko prestakuntza orokorra, izendapen ofizialak eta sailak antolatutako ekitaldi publikoak. Halaber, hala dagokionean administrazio-kontratuetan eta diru-laguntzak emateko deialdietan hizkuntza-irizpideak sartzea.\nIndarreko araubide juridikoak berariaz esleitzen dizkionak, eta komunak direnak zuzendariei oro har esleitzen zaizkielako.\nEKONOMIA, FINANTZA ETA AURREKONTU SAILBURUORDETZA\nEkonomia, Finantza eta Aurrekontu Sailburuordetzak Ogasun eta Ekonomia Sailari esleitutako eskumenak erabiliko ditu honako gai hauetan, betiere sailburuaren zuzendaritzapean: plangintza ekonomikoa; azterlan eta metodo ekonomikoak; koiuntura eta aurreikuspen ekonomikoa; eskualde-politika; lehiaren defentsa; Autonomia Erkidegoko aurrekontuak zuzendu, landu, kudeatu, jarraipena egin eta kontrolatzea; finantza-politika eta finantza-erakundeekiko harremanak; diruzaintza, zorpetzea eta bermeak ematea; aseguru-bitartekaritzako eta gizarte-aurreikuspeneko erakundeen jarduera baimendu eta kontrolatzea; Sailburuordetzaren titularrari dagozkio, dekretu honen 7. artikuluan adierazitakoez gain, honako egitekoak:\nJaurlaritzaren plangintza ekonomikoa eta ekonomia-azterlanen, koiunturaren, eta azterketa ekonomikoen arloak zuzendu eta koordinatzea, eta egonkortasuneko aurrekontu-agiriak landu eta garatzea.\nEuskal Autonomia Erkidegoko Administrazioak eskualde-politikaren arloan egiten dituen jarduketak zuzendu eta koordinatzea.\nUrteko aurrekontuetan errespetatu behar diren gidalerro ekonomikoak eta teknikoak lantzea, eta Autonomia Erkidegoko aurrekontu orokorren aurreproiektua eta aurrekontu horiek onartzeko lege-aurreproiektua egitea, gai horri buruzko indarreko legediaren arabera.\nAurrekonturako kargaren bat dakarten lege-proiektu guztiek berekin eraman behar duten finantzaketa-eranskina prestatzea, eta Autonomia Erkidegora beste eskumen edo zerbitzu batzuk eskualdatzearen edo Autonomia Erkidegotik beste administrazio publiko batzuetara eskualdatzearen ondorioz aurrekontu-kredituak gehitzeko edo kentzeko proiektuak egitea.\nUrte anitzeko aurrekontu-plangintza zuzendu, taxutu eta ezartzea, eta, horretarako, sailak eta gainerako erakunde eta ente publikoak koordinatzea.\nAutonomia Erkidego guztiaren interesekoak diren gastu publikoko ekimenak ekitaldi bakoitzeko programa eta aurrekontuetan nola zehaztu behar diren koordinatzea, eta Ogasun eta Ekonomia Sailak ekonomiaren eta gastu publikoaren arloan egiten duen lana koordinatzea.\nEuskal Autonomia Erkidegoko aurrezki-kutxa, banku-fundazio eta kreditu-kooperatiben antolaketari, dependentzia-araubideari eta araubide juridikoari lotutako berariazko baimen, onespen eta kontzesioak ematea, baldin eta indarreko legediaren arabera Autonomia Erkidegoko Administrazioaren egitekoak badira.\nEdonola ere, Euskal Autonomia Erkidegoko Aurrezki Kutxen Kontroleko Batzordea osatzen duten ordezkariez gain, beste ordezkari bat gehiago izendatzea dagokio, Euskal Autonomia Erkidegoko Aurrezki Kutxei buruzko ekainaren 14ko 11/2012 Legearen 66. artikuluan xedatutakoaren arabera.\nArauak hausteagatik aurrezki-kutxek, banku-fundazioek eta kreditu-kooperatibek eragindako zehapenak proposatzea eskumena duen organoari, eta zehapenei dagozkien espedienteak izapidetzea, indarrean dagoen legediaren arabera.\nAseguruen bitartekaritzako jarduna dagokion erregistroan inskribatzea eta baliogabetzea.\nAurrerakinak eskatzea, autonomia-erkidegoko erakunde komunen eta lurralde historikoetako foru-organoen arteko harremanei buruzko azaroaren 25eko 27/1983 Legearen 25.2 artikuluari jarraituz.\nDiruzaintza-arloan eskumena daukan sailak eragindako zorrak atzeratzeko edo zatika ordaintzeko eskabideak izapidetu eta ebaztea, borondatezko epean zein betearazpenekoan, bermea jartzea eskatzen denean, betiere aplikatu beharreko araudiaren arabera.\nFinantzen arloan Euskal Autonomia Erkidegoan indarreko araudiak Ogasun eta Ekonomia Sailari agindutako egitekoak betetzea, bermeak formalizatu, aldatu eta berresteari buruzkoak.\nFinantzen arloan Euskal Autonomia Erkidegoaren gain utzitako harremanak koordinatzea, eta gai horretan eskumena duten organoetan erkidegoaren ordezkari izatea, bereziki Balore Merkatuaren Batzorde Nazionalean eta edozein arlotako finantza-erakundeetan.\nOrokorrean, ekonomiari, aurrekontuei, ogasunari, finantza-politikari eta finantza-erakundeekiko zein gizarte-aurreikuspeneko erakundeekiko harremanei, diruzaintzari, zorpetzeari eta bermeak emateari buruzko legeak bete daitezela ziurtatzea, horretarako beharrezko neurriak hartuz edo, hala badagokio, proposatuz, eta indarreko araudiak agintzen dizkion bestelako egiteko guztiak burutzea.\nEkonomia, Finantza eta Aurrekontu Sailburuordetzaren menpe daude, zuzenean eta hierarkikoki, Ekonomia eta Plangintza Zuzendaritza, Finantza Politikako Zuzendaritza eta Aurrekontu Zuzendaritza.\nEkonomia eta Plangintza Zuzendaritzak, dekretu honetako 8. artikuluan adierazitakoez gain, honako egiteko hauek izango ditu:\nJaurlaritzaren erdi-eperako politika ekonomikoaren gidalerro eta norabideak zehaztea; sailen eta administrazio-atalen jarduna koordinatzen laguntzea, ekonomian eraginik baldin badute; eta jardun hori politika ekonomiko orokorrarekiko koherenteak izango dela zaintzea.\nJaurlaritzaren plangintza ekonomikoak bere baitan izan behar dituen tresnak eta edukiak definitu eta sortzea, eta programa eta politika publikoen ebaluazioa sustatu eta bultzatzea, hargatik eragotzi gabe Kontrol Ekonomikoko Bulegoari barne-kontrol ekonomikoaren arloan dagozkion eskumenak.\nEuskal Sektore Publiko osoaren, administrazio publikoen eta azken horri atxikitako sektore publikoaren jardun ekonomiko eta finantzarioaren jarraipena eta azterketa egitea, hartara, Euskal Autonomia Erkidegoko Administrazio Publikoaren urte anitzerako programazioa errazago doitu eta eguneratzeko.\nEuskal Autonomia Erkidegoa parte den gainerako erakunde publikoen jarduna planifikatzen parte hartzea, Jaurlaritzak erabakitzen duen moduan; eta gizarteko eta ekonomiako eragileek parte hartu ahal izateko moduak dinamizatu eta sustatzea, ekonomiaren egiazko plangintza hitzartua lortzeko.\nIndarreko arauen arabera lurraldea antolatzeko tresnak sortzeko prozesuetan parte hartzea, hain zuzen ere, eskualdearen plangintzan eragina duten eta ekonomiarekin zerikusia duten erabakietan.\nEuskal ekonomiari buruzko azterlanak, txostenak eta argitalpenak egitea, bai orokorrak bai arlokakoak.\nAutonomia Erkidegoko Administrazio Orokorrak egiten dituen eta jardun ekonomikoan eragina duten azterlanak koordinatzea, eta ekonomiaren arloan diharduen edozein organori laguntza teknikoa ematea, Gobernu Kontseiluak, hala badagokio, ezarritako baldintzetan.\nIkerketa ekonomikorako metodoak garatzea, bereziki euskal ekonomiarako ereduak eta ekonomia horren arloetarako edota zatietarako ereduak.\nEuskal Autonomia Erkidegoaren egoera ekonomikoari buruzko urteroko eta sei hileroko txostenak egitea. Txosten horiek Euskadiko aurrekontu-erregimenaren arauetan eta Euskadiko Gizarte eta Ekonomia Kontseiluaren arauetan daude aurreikusita.\nEuskal Autonomia Erkidegoko ekonomia eta politika ekonomikoaren egoeraren eta eboluzio orokor eta sektorialaren jarraipena egitea erkidegoarena zein erkidegoan eragina duenarena baita nazioko eta nazioarteko koiuntura ekonomikoarena ere, aurreikuspen-teknikak sortuz eta erabiliz eta koiuntura ekonomikoari buruzko azterlanak, txostenak eta argitalpenak eginez.\nJaurlaritzak, urteko aurrekontua baino haratago, aparteko ekonomia- eta finantza-neurririk hartu behar badu, neurri horiek aztertu eta analizatzea.\nSailaren estatistikak ekoizteko lanak bultzatzea, proposatzea eta garatzea, hargatik eragotzi gabe Euskal Estatistika Erakundearen (EEE) eskumenak.\nEuskadik Europar Batasunean izan behar duen Esparru Estrategikorako proposamena egitea, eta Euskadirako Estatu Laguntzen Maparako proposamena egitea, erkidegoko bete beharreko arauetan jartzen duen moduan.\nEuskal Autonomia Erkidegoan Europar Batasunaren esku-hartze programak eta ekimenak lantzea, horien jarraipena egitea eta kontrolatzea, europar eskualde-politikaren arloan, nekazaritza, arrantza eta elikagaietan eskumena duten sailek lantzen dituzten programak eta ekimenak izan ezik.\nEuropar Batasuneko politika ekonomikoaren eta, batez ere, eskualde-politikaren bilakaera eta garapenaren gaineko informazioa Jaurlaritzari ematea.\nEuskal Autonomia Erkidegoko barneko eskualde-politikari buruzko programak egin, proposatu eta kudeatzea.\nEuskadiko Prezioen Batzordea eta Saileko Estatistikarako Organo Berezia ere Ekonomia eta Plangintza Zuzendaritzari atxikita daude.\nFinantza Politikako Zuzendaritzak, dekretu honetako 8. artikuluan adierazitakoez gain, honako eskudantziak izango ditu:\nAurrezki-kutxen, banku-fundazioen eta kreditu-kooperatiben antolaketa, mendekotasun-araubide eta araubide juridikoari dagokienez indarreko legeriaren arabera Euskal Autonomia Erkidegoko Administrazioaren esku dauden egitekoak, dekretu honen 9. artikuluko 1.g) atalean daudenak izan ezik. Bereziki, erakunde horiek Ogasun eta Ekonomia Sailari bidali behar dizkioten agirien jarraipena eta gainbegiratzea egingo du.\nNolanahi ere, zuzendaritza horri dagokio Euskal Autonomia Erkidegoko aurrezki-kutxen eta kreditu-kooperatiben erregistroak kudeatu, zaindu eta bideratzea, eta, baita entitate horien zuzentza-organoetako goi-karguena ere.\nFinantza-politikari eta finantza-erakundeekiko harremanei buruz elkarrekiko berme-baltzuen arloan autonomia-erkidegoko araudiak sailari emandako egitekoak, autonomia-erkidegoaz kanpoko administrazioekin erlazionatutakoak izan ezik, horiek sailburuari baitagozkio.\nEuskal Autonomia Erkidegoko araudiak diruzaintza-arloko eskumenak dituen sailari emandako egitekoak, ordainketa-aginduak bereziki, eta Euskal Autonomia Erkidegoko finantzen arloan indarreko araudiaren babespean burututako diruzaintza-eragiketen kudeaketa.\nZerga bidezkoak ez diren zuzenbide publikoko diru-sarreren bilketaren kudeaketa zuzentzea borondatezko epean, prezio publikoak izan ezik. Diru-bilketaren kudeaketa betearazpen-epean, edozein kontzeptugatik, baita zorra erantzule subsidiarioei bideratzea ere. Halaber, Euskal Autonomia Erkidegoko Ogasun Nagusiaren Diru-bilketari buruzko Erregelamenduan diruzaintza-alorrean eskumena duen sailari esleitutako eskumenak dagozkio, Ekonomia, Finantza eta Aurrekontu Sailburuordetzari esleitutakoak izan ezik.\nEuskadiko Zor Publikoaren eta kreditu- edo mailegu-eragiketen kudeaketa osoa; sailburuak baimendutako zorpetze-eragiketek zein ezaugarri izango duten zehaztea; eta zuzenbide pribatuko erakunde publikoen eta sozietate publikoen zorpetze-eragiketak baimentzea.\nEmandako Bermeen Erregistroaren kudeaketa. Hala ere, zuzenbide pribatuko erakunde publikoek eta sozietate publikoek bermeak eman ahal izateko baimena sailburuak eman behar du.\nEuskal Autonomia Erkidegoko Baloreak Kontratatzeko Zentroen araubide juridikoa arautzen duen araudiaren arabera Ogasun eta Ekonomia Sailari dagozkion eskudantziak, arau-hauste oso astunengatik zehapenak ezartzeko ahalmena izan ezik, ahalmen hori sailburuarena baita.\nOgasun eta Ekonomia Sailaren eskumeneko diren finantzen, finantza-entitateekiko harremanen eta diru-zaintzaren inguruko prozedurak izapidetzea, horiek ebaztea berari ez dagokionean, eta indarreko araudiak esleitzen dizkion bestelako egitekoak burutzea.\nErregistroak kudeatu, jardueren jarraipena egin, ikuskatu, zigor-espedienteak izapidetu eta aseguru-bitartekarien arloan burutu beharreko gainerako egitekoak gauzatzea, Ekonomia, Finantza eta Aurrekontu Sailburuordetzari esleitutakoak eta zehapen-ahalmena erabiltzea erregistro-inskripzioa baliogabetzea badakar izan ezik, hori sailburuordeari baitagokio.\nBorondatezko gizarte-aurreikuspeneko erakundeei buruzko araudia betetzen den kontrolatu, gainbegiratu eta ikuskatzea, antolaketa eta funtzionamenduari eta, batez ere, erakundeen kaudimenari eta jarduera ekonomiko eta finantzarioari dagokienez.\nBorondatezko gizarte-aurreikuspeneko erakundeek Euskal Autonomia Erkidegoko Administrazioari igorri behar dioten ekonomia- eta finantza-dokumentazioa arautu, garatu, horren jarraipena egin eta gainbegiratzea, baita borondatezko gizarte- aurreikuspeneko erakundeen sustapen- eta garapen-programak landu eta kudeatzea ere.\nEuskal Autonomia Erkidegoan gizarte-aurreikuspen osagarriaren arloan politika publiko orokorrak ikertu, aztertu, diseinatu eta proposatzea, baita Euskadiko Borondatezko Gizarte Aurreikuspeneko Erakundeen Erregistroa zuzendu, antolatu eta kudeatzea ere.\nAurrekontu Zuzendaritzak, dekretu honetako 8. artikuluan adierazitakoez gain, honako zereginak izango ditu:\nEuskal Autonomia Erkidegoko sektore publikoaren organo eta erakundeen aurrekontu-egitura prestatu eta dagokion organo eskudunari proposatzea, onets dezan.\nEuskal Autonomia Erkidegoko sektore publiko osoari aplikatzeko aurrekontu-egonkortasunaren printzipioaren urteko eta urte anitzeko prestaketa gauzatu, eta erabakitako egonkortasun-helburuen jarraipenean Euskal Autonomia Erkidegoari aplikagarri zaizkion gastu- eta gardentasun-arauen bidezko jarraipena egitea.\nUrteko aurrekontu-ikuspenak prestatzea, nola diru-sarrerenak hala gastuenak, bai eta Euskal Autonomia Erkidegoko Aurrekontu Orokorretako baliabideen esleipen organiko, ekonomiko eta funtzionala proposatzeko behar diren azterlan eta txostenak egitea ere.\nEuskal Autonomia Erkidegoko sektore publikoaren aurrekontu orokorren aurreproiektuak egituratzeko oinarri izango diren gidalerro ekonomikoak garatu eta gidalerro teknikoak prestatzea, dagokion organo eskudunak onesteko.\nAurrekontuak prestatzeko teknika modernoak jartzeko beharrezko azterlanak egitea eta Autonomia Erkidegoko Administrazioaren organoetan ezartzea, lortu beharreko helburuak behar bezala identifikatzeko, helburuak zenbateraino bete diren ikusteko adierazle operatiboak formulatzeko eta gastu-programen emaitzen ebaluazioa egiteko programaz programako aurrekontuaren arabera, aukerak nahiz jarri beharreko baliabide globalak aztertuz eta zehaztuz.\nAutonomia Erkidegoko Aurrekontu Orokorretan jasotako helburuak bete ahal izateko ekintzen betearazpenari jarraipena egin eta bultzada ematea, aurreikusitako xede horiek betetzeko bidea emango duten neurriak proposatuz eta, hala badagokio, baliabideak berresleitzea aurrekontuetako diru-sarrerak eta gastuak optimizatu ahal izateko.\nEduki ekonomiko esanguratsuen arau-proposamenei, planei, hitzarmenei eta erabakiei buruzko beharrezko txostenak egitea, aurrekontu-eragina ebaluatzeko eta dagozkion doitze-neurriak proposatzeko, Euskal Autonomia Erkidegoko kontrol ekonomikoari eta kontabilitateari buruzko ekainaren 30eko 14/1994 Legearen 27.4 artikuluan ezarritakoarekin bat.\nUrte anitzeko gastuen inguruan eta aurrekontuen aldaketa ororen inguruan lege-antolamenduak Autonomia Erkidegoko Administrazioari esleitzen dizkion egitekoak, Jaurlaritzari edo bestelako organoei esleitutakoak izan ezik.\nLaguntza teknikoa ematea Jaurlaritzak eta Legebiltzarrak aurrekontuen inguruan daukaten hartu-emanean.\nAurrekontuen inguruko prozedurak izapidetzea eta, hala badagokio, proposatzea, horiek ebaztea ez badagokio, nahiz eta Ogasun eta Ekonomia Sailaren eskumenekoak izan. Dena den, Administrazio Orokorraren Aurrekontuak osatzen dituzten aurrekontu-atalen hasierako baimena eta kudeaketa orokorra egiteko eskumena berea izango da, betiere, sail jakinei ez badagokie.\nEstatuko, Aldundietako eta toki-administrazioetako aurrekontu-organoekin koordinatzea eta, egokitzen bada, elkarlanean aritzea.\nAutonomia Erkidegoko Aurrekontu Orokorrak prestatu, kudeatu, ebaluatu eta horien jarraipena egiteari buruzko beste edozein egiteko betetzea, egitekook gai hau erregulatzen duen araudian edo indarreko ordenamendu juridikoan jasotakoak eta inongo beste organori esleitu gabeak badira.\nOgasun Sailburuordetzak erabiliko ditu, Ogasun eta Ekonomiako sailburuak zuzenduta, honako gai hauetan Ogasun eta Ekonomia Sailari esleitu zaizkion eskumenak: kontzertu ekonomikoa, estatuari eman beharreko kupoa eta lurralde historikoen ekarpenak, transferitzekoak diren eskumen eta zerbitzuen balorazioa, eta estatuarekin izan beharreko finantza-fluxuak zehaztea gai hauen inguruan: gizarte-segurantzaren finantziazioa, zerga-administrazioa eta ekonomia- eta administrazio-erreklamazioak, baita ondare eta kontratazio alorrean esleitutakoak ere. Sailburuordeari dagozkio, halaber, dekretu honetako 7. artikuluan zehaztutako egitekoak betetzea. Honako hauek dira:\nOrdenamendu juridikoak Autonomia Erkidegoko Administrazioari esleitzen dizkion eskumen guztiak, Kontzertu Ekonomikoaren kudeaketatik eratorritako baliabideen banaketa-sistemaren ingurukoak zein Kontzertutik eratorritako finantza-gaien ingurukoak, non eta ez dauden Eusko Jaurlaritzari edo bestelako organoren bati emanda.\nEuskal Gizarte Segurantzaren finantzazioaren inguruan estatuko administrazioarekin ezar daitezkeen finantza-fluxuak zein izango diren zehaztea.\nEuskal Autonomia Erkidegoaren, Estatuko Administrazioaren eta bestelako lurralde-erakunde batzuen artean transferitzekoak diren eskumenak edo zerbitzuak baloratzea.\nLurralde Historikoen arteko koordinazio, harmonizazio fiskal eta lankidetzari dagokionez Euskal Autonomia Erkidegoko Administrazioari dagozkion zerga-alorreko eskumenak erabiltzea, ordenamendu juridikoak xedatutakoaren arabera.\nZerga-alorreko eta zergen araubideko eskumenak, Kontzertu Ekonomikoaren ondorioz Euskal Autonomia Erkidegoko Administrazioari eman zaizkionak, Eusko Jaurlaritzari emandakoak izan ezik.\nAutonomia Erkidegoko Administrazioaren nahiz haren erakunde autonomoen organoek emandako zerga-egintza guztien ofiziozko berrikusketei buruzko espedienteak ebaztea.\nBere jurisdikzio bereziaren barruan egindako erreklamazioak ebazteko independentzia funtzionala izango duen arren, Euskadiko Ekonomia Arduralaritzako Epaitegia Ogasun eta Ekonomia Sailari atxikita dago, Ogasun Sailburuordetzaren bitartez.\nOgasun Sailburuordetzaren mende daude zuzenean eta hierarkikoki honako zuzendaritza hauek: Zerga Administrazioko Zuzendaritza, Ondare eta Kontratazio Zuzendaritza, eta Erakundeen Baliabideetako Zuzendaritza.\nZerga Administrazioko Zuzendaritzak, dekretu honetako 8. artikuluan adierazitakoez gain, honako eskudantziak izango ditu:\nOrdenamendu juridikoak zerga-administrazioaren arloan Autonomia Erkidegoko Administrazio Orokorrari eta Instituzionalari ematen dizkion eskumen guztiak, tasa eta kontribuzio berezien kudeaketarekin lotutako egintza administratiboak izan ezik, baldin horien egintza zergagarria ez bada Ogasun eta Ekonomia Sailaren eskumenekoa, diru-bilketa eta ekonomia- eta administrazio-erreklamazioa kanpo utzita. Atal honetan xedatutakoak ezin du erakunde autonomoek beren eskubide ekonomiko propioak administratu, kudeatu eta eraginkor egiteko duten eskumenaren aurka egin, indarreko xedapenek adierazten duten moduan.\nZergadun edo ordezko gisa, Autonomia Erkidegoko Administrazioari dagozkion zerga-betebehar guztiak betetzea, bere organo guztien laguntza bilduta, sailak berak, orokorrean eta kasu bakoitzerako, ezarritako baldintzen arabera.\nZergadun edo ordezko gisa, erakunde autonomoei, zuzenbide pribatuko erakunde publikoei, sozietate publikoei eta Autonomia Erkidegoko Sektore Publikoko beste erakundeei dagozkien zerga-betebeharrak betetzen direla kontrolatzea eta betebehar horiei buruzko aholkuak ematea.\nAutonomia Erkidegoko Administrazioaren nahiz bere erakunde autonomoen organoek emandako zerga-egintza guztien ofiziozko berrikusketei buruzko espedienteak izapidetzea.\nZerga-kontuetan Autonomia Erkidegoko Administrazioari dagozkion harmonizazio, koordinazio eta elkarlan fiskalari buruzko ikerketa, azterlan eta txostenak egitea, ordenamendu juridikoak agintzen duenaren arabera.\nAutonomia Erkidegoko Administrazioaren ordezkari izatea edozein erakunde publikoren aurrean, bien artean zerga-harremanak badaude eta administrazioa, zergadun edo ordezko gisa, harreman horietako partaide bada.\nKontzertu Ekonomikoaren Batzorde Mistoari babesa eta laguntza tekniko eta administratiboa ematea esleituta dituen egitekoak betetzeko, Erakundeen Baliabideetako Zuzendaritzarekin koordinatuta.\nForu-aldundien eta Euskal Autonomia Erkidegoko Administrazioaren artean adosten dituzten zerga-informazioa trukatzeko baliabideak kudeatzeko organoetan parte hartzea, eta organo horietan egiten den informazio-trukaketa kudeatzea.\nEuskal Autonomia Erkidegoko Administrazio Orokorraren titulartasuneko eta Euskadiko ondare diren ondasun eta eskubideen gaineko jabari-ahalmenak erabiltzea, ondasun eta eskubide horiek kudeatu, administratu eta ustiatzea, ordezkatu eta auzitegietatik kanpora defendatzea, betearaztea Euskadiko Ondareari buruzko Legearen testu bateginean arauturiko sailaren eskumeneko gaiei buruz Gobernu Kontseiluak hartzen dituen erabakiak, eta auzitegietan ondasunen eta eskubideen alde egitea, berariaz beste organo edo erakunderen bati agindu zaionean salbu, eta hargatik eragotzi gabe atxikitze-egintzak berekin dakartzan ahalmenak.\nEuskal Autonomia Erkidegoko Administrazio Orokorraren titulartasuneko eta Euskadiko ondare diren ondasunak eta eskubideak kudeatu, administratu eta ustiatzea, baldin eta beste organo edo entitate batzuei atxikita ez badaude.\nEuskadiko ondare diren ondasun eta eskubideen lotura, lotura eza, atxikipena, atxikipena kentzea eta helburua aldatzea, bai eta higiezinen errentamendua ere, Euskadiko Ondareari buruzko Legearen testu bateginean xedatzen den bezala.\nEuskal Autonomia Erkidegoko Administrazioari edozein eratako enpresa eta sozietatetan partaide izateagatik dagozkion eskubideak erabiltzea, beste organo bati berariaz izendatu zaizkion kasuetan izan ezik.\nUstez Euskal Autonomia Erkidegoaren Ondarearen parte diren ondasun eta eskubideen ikerketa egitea; edozein tituluren bidez horiek erabiltzeko baimena duen pertsona edo erakunderen erabilpena ikertzea; banatzea eta mugak zehaztea; babestu, defendatu, eta errebindikatzea, zigor-ahalmenak erabiltzea eta horiekiko erantzukizunak eskatzea.\nEuskal Autonomia Erkidegoaren Ondarearen aurkako ekintzak jurisdikzio penalari jakinaraztea, delitu edo falta izan badaitezke.\nEuskal Autonomia Erkidegoko Administrazioaren Ondarea osatzen duten Ondasun eta Eskubideen Errolda Nagusia egin eta eguneratzea, eta, halaber, horien egoera fisikoa eta juridikoa finkatzea eta dagozkien erregistro publikoetan inskribatzea.\nOndarearen arloan Ogasun eta Ekonomia Sailaren eskumenekoak diren prozedura guztiak izapidetu eta dagozkien agiriak formalizatzea; eta Euskal Autonomia Erkidegoaren Ondarearen ondasun edo eskubideak adierazten edo gauzatzen dituzten agiri, eskritura, titulu eta balore guztiak eduki eta zaintzea.\nEskubide ukiezinak eskuratzeari, aldatzeari edo besterentzeari buruzko espedienteak izapidetzea, Interneteko domeinu-izenak erreserbatzeari eta aldatzeari buruzkoak barne.\nEuskal Autonomia Erkidegoko Administrazioaren jabetza publiko edo pribatuko ondasun eta eskubideen arloan indarreko arauek ematen dioten beste edozein eskumen.\nEuskal Autonomia Erkidegoko Administrazioan kontratazio- araubidea garatu eta koordinatzen duen zentro zuzentzaile denez, orokorrean Ogasun eta Ekonomia Sailari dagozkion eskumenak izango ditu. Arlo horri dagokionez, jardunerako eta barne-antolaketarako arauak ezar ditzake kontratazio-espedienteak izapidetzeko eta kontratuen eta kontratisten erregistroko kontuetarako.\nHauek ere badagozkio:\nKontratazio Batzorde Nagusiaren eskumeneko kontratazio- espedienteak izapidetzea, Euskal Autonomia Erkidegoko sektore publikoaren kontratazio-araubidea arautzen duen araudiarekin bat etorriz.\nEuskal Autonomia Erkidegoko sektore publikoko botere esleitzaileen kontratu-jardueraren alorrean kontratazio-araubidearen gainean indarrean dagoen legedian xedatzen diren txostenak egitea.\nSektore publikoan integratutako erakundeei bultzada, laguntza eta aholkuak ematea kontratazioaren arloan. Eskumen hori baliatzeari dagokionez, hauek dagozkio:\nKontratazioaren alorrean beharrezkotzat jotzen diren arau-proiektuak sustatzea, kontratazio publikoan orokorrean aplika daitezen.\nKontratazioaren alorrean zirkularrak egiteko eta gomendioak emateko ahalmena.\nKontratazio publikoaren alorrean bitarteko elektronikoak eta informatikoak ezar daitezen sustatzea eta bitarteko horiek garatzea.\nEuskal Autonomia Erkidegoko Kontratazio Publikoaren Aholku Batzordeari iritzia eskatzea, titularraren bidez, garrantzi bereziko edo botere esleitzaileentzako interes orokorreko gaien inguruan, aholku-organo horren iritzia txosten, gomendio edo orokorrean aplikatu beharreko irizpideak ezarriz beharrezkoa, egokia edo komenigarria dela uste duenean.\nEuskal Autonomia Erkidegoko sektore publikoko erakundeei laguntza eta aholkuak ematea, hargatik eragotzi gabe erakunde horietako organoek alor horretan dituzten eskumenak.\nLaguntza teknikoa eta administratiboa ematea Euskal Autonomia Erkidegoko Kontratazio Publikoaren Aholku Batzordeari.\nEuskal Autonomia Erkidegoko Administrazio Orokorraren eta Instituzionalaren horniduren, obren eta zerbitzuen kontratazioa kontratazio zentralizatu izendatzeko administrazio-espedientea osatu eta izapidetzea, eta mota horretakotzat jotako prestazioak eskuratzeko kontratazio irekiko espedienteak kudeatzea.\nEuskal Autonomia Erkidegoko kontratuen eta lizitatzaile eta enpresa sailkatuen erregistroak ikuskatu eta kudeatzea.\nKontratisten sailkapenari buruzko espedienteak izapidetzea.\nKontratazio elektronikoaren definizio funtzionala ematea eta ezarpena koordinatzea.\nKontratazio Publikoa Euskadin plataforma kudeatu eta mantentzea.\nArrisku eta aseguruen kudeaketari dagokionez, Euskal Autonomia Erkidegoko Administrazioaren langile, ondare eta jardunaren gainean eragina duten arriskuen azterketa, balorazio, kudeaketa eta bermeari buruzko araudian ezarritako eskumenak izango ditu.\nLehiaketa-prozesuetan akordioak edo hitzarmenak sinatzea; dena dela, zenbait kasutan, baliteke Ogasun eta Ekonomiako sailburuak edo Gobernu Kontseiluak aurretik baimena eman behar izatea.\nOndarearen, kontratazioaren eta arrisku eta aseguruen kudeaketaren alorrean indarreko legeriak ematen dion beste edozein eskumen.\nErakundeen Baliabideetako Zuzendaritzak, dekretu honetako 8. artikuluan adierazitakoez gain, honako eskudantziak izango ditu:\nKontzertu Ekonomikoaren edo finantzaketako bestelako tresna juridikoen arabera, Estatuko administrazioarekin edo foru-aldundiekin dituen harremanetan Autonomia Erkidegoko Administrazioaren eskubideak edo betebeharrak kudeatu eta izapidetzea.\nAutonomia Erkidegoaren, Estatuko Administrazioaren eta bestelako lurralde-erakundeen artean transferitzekoak diren eskumen edo zerbitzuen balorazioari buruzko txostena prestatzea, eta erkidegoaren barruan balorazioak onesteko ardura duten organoei laguntza ematea.\nEstatuko Administrazioarekin, Euskal Autonomia Erkidegoko beste administrazioekin eta beste administrazio publikoekin dituen harremanetan Autonomia Erkidegoko Administrazioak alor ekonomikoan dituen eskubide eta obligazio guztiak izapidetzea, indarreko araudiak hala agintzen duenez eta bete behar denez; alde batera utzita zerga- edo finantza-arloko eskubide eta obligazioak.\nTarteko diren erakundeekin batera, kupoaren osagaien eta metodologiaren eta urteko zenbatekoaren kalkuluari eta balorazioari buruzko azterlan eta ikerlanak egitea, eta horretan arituko diren organoetan lotu beharreko arau eta akordioen metodologia eta artikulazioa zehaztea.\nKontzertu Ekonomikoaren Batzorde Mistoari babesa eta laguntza tekniko eta administratiboa ematea bere zereginak egiteko, Zerga Administrazioko Zuzendaritzarekin koordinazioan jardunez.\nKontzertu Ekonomikoaren baliabideak Euskal Autonomia Erkidegoko erakundeen artean banatzeko sistemari buruzko azterlan eta ikerlanak egitea, zehazki, sistemaren arauak nola egituratuko diren eta horretarako jarritako organoek arauok etengabe nola interpretatuko dituzten; halaber, baliabideak banatzeko sistemei jarraipena egin eta txostenak prestatzea, bereziki, foru aldundiek Euskadiko Ogasun Nagusira egin beharreko ekarpenei buruzkoak, hala agintzen baitute organo eskudunen akordioek eta indarreko araudiak.\nBabesa eta laguntza tekniko eta administratiboa ematea Herri Dirubideen Euskal Kontseiluari, agindutako egitekoak bete ditzan.\nKontzertu Ekonomikoan eta bestelako finantzaketa-sistema orokorretan bildutako zergei buruzko araudiak finantzaketa-arloan duen eraginari buruzko ikerketa eta azterlanak egitea, baita Euskal Autonomia Erkidegokoan bildutako zerga-baliabideei dagozkienak ere, honela, Euskal Autonomia Erkidegoaren finantzaketa-sistemaren jarraipena egitea ahalbidetuz, gainerako Administrazio Publikoekin alderatuta.\nEuskal Autonomia Erkidegoko administrazioak erakundeetatik jasotzen dituen eskubide ekonomikoei buruzko ikerlan, azterketa eta txostenak egitea, bai eta erkidegotik kanpoko edozein iturritatik nahiz beste organo batzuek, beren lanean, ezartzen dituzten determinazioetatik autonomia-erkidegoak eskura dezakeen finantzazioaren optimizazioari buruzko ikerlan, azterketa eta txostenak ere.\nEuskadiko administrazioek daukaten eskumen-mailaren kalkulua eta balorazioa egiteko beharrezko diren azterketa eta ikerlanak egitea, udaletako finantzazioa ere barne dela, eta, orokorrean, Euskadiko administrazioen barruan, erakundeen finantzazioari eragiten dioten beste edozein egite ekonomikori buruzko azterketak eta ikerlanak egitea.\nGaiaren arabera eskumena daukaten sailekin elkarlanean jardunez, Euskal Autonomia Erkidegoarekin lotura daukaten finantza-fluxu europarrei aplikatu beharreko gidalerro eta irizpideak ezartzea.\nEuropako Batzordearen Kohesio Funtsaren edo pareko figuraren baten kargura finantzatzekoak izan daitezkeen Euskal Autonomia Erkidegoko proposamen eta ekimenak zuzendu, prestatu, landu eta horien jarraipena egitea, gai horretan eskudun diren sailekin lankidetzan.\nLEHENENGO XEDAPEN GEHIGARRIA. Ordezkapen-araubidea.\nOgasun eta Ekonomia Saileko organoetako titularren lanpostuak bete gabe badaude, titularra ez badago edo gaixorik badago, eta egoera hori gertatu baino lehen eskuordetu ez baziren, honako hauek beteko dituzte horien egitekoak egoera horrek irauten duen bitartean: goragoko hurbileneko agintariek eta, era berean, lanpostu hori bete gabe dagoenean, edo titularra ez badago edo gaixorik badago, goragoko hurrengo agintariek, eta horrela gainerakoek, berariazko erabakiren batek edo lege-xedapenen batek aurkakoa agindu ezean.\nBIGARREN XEDAPEN GEHIGARRIA. Borondatezko Gizarte Aurreikuspeneko Erakundeak.\nIndarreko arauek EAEko Gizarte Aurreikuspeneko arloan dagoeneko deseginda dagoen Justizia, Lan eta Gizarte Segurantza Sailari egiten dizkioten aipamenak Ogasun eta Ekonomia Sailari egindakotzat joko dira, hain zuzen ere, dekretu honetan eta aplikagarri zaizkion arauetan sail honi esleitutako eskumenei dagokienez.\nIndargabetu egiten dira Ogasun eta Finantza Saila zenaren egitura eta egitekoak ezartzen dituen apirilaren 9ko 192/2013 Dekretua eta dekretu honetan ezarritakoari aurka egiten dioten maila bereko zein beheragoko xedapenak.\nHalaber, indargabetu egiten da Ogasun eta Finantzetako sailburuordearen 2006ko urriaren 16ko Ebazpena. Ebazpen horren bidez, trafikoko isunen ondorio diren zorrak betearazpen-epean geroratzeko izapideak eskuordetzen dira.\nAZKEN XEDAPENETATIK LEHENENGOA. Lanpostuen zerrendak.\nDekretu honetan ezarritako egitura organikoak lanpostuen zerrendetan eragingo dituen aldaketak funtzio publikoaren alorreko organo eskudunek egindako ereduzko agirian jasoko dira, zeinean zerrenda horiei buruzko informazioa aldiro eguneratuko baita.\nAZKEN XEDAPENETATIK BIGARRENA. Garapena eta aplikazioa.\nBaimena ematen zaio Ogasun eta Ekonomiako sailburuari dekretu hau garatzeko eta aplikatzeko beharrezkoak diren xedapenak emateko eta zuzendaritzaren mailara heltzen ez diren unitate organikoak bateratu, sortu edo desagerrarazteko, baldin eta horrek gastuak areagotzen ez baditu.\nVitoria-Gasteizen, 2017ko ekainaren 13an.\nIkus: 24/2016 DEKRETUA, azaroaren 26koa, Lehendakariarena, Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena.\nIndargabetzen du: 192/2013 DEKRETUA, apirilaren 9koa, Ogasun eta Finantza Sailaren egitura organiko eta funtzionala ezartzekoa.


Kandido - Wikipedia, entziklopedia askea.\nKandido edo Baikortasuna (frantsesez: 'Candide ou l'Optimisme') Voltairek idatzitako ipuin filosofikoa da. Testua Genevan plazaratu zuen, 1759ko urtarrilean. Hasieratik arrakasta handia izan zuen: egilea bizi zen bitartean hogei aldiz berrargitaratu zen. Frantsesezko literaturaren testu arrakastatsuenetariko bat da. Plazaratu eta hilabete geroago, sei mila ale salduak zituen; zifra horiek XVIII. menderako handiak dira. Kandido formakuntza narrazioa da, bidaia baten narrazioa eta bidaia horretan protagonista aldatuko da. Leibniz eta Wolfen filosofiaren kritika da, baikortasun arinari zuhurtzia praktikoa kontrajartzen dio; pentsaera horren alderdi komikoa eta absurdua erakusteko idatzi zuen Voltairek. Euskaraz Ibon Sarasolak itzuli zuen 1972an.\nFrantzia eta Frantziako Erresuma\nJean-Michel Moreau (en)\nBildungsromana eta eleberri laburra\nGermaniako Erromatar Inperio Santua, Portugal, Otomandar Inperioa, Venezia, Brasil, El Dorado, Peruko Erregeorderria, Río de la Platako gobernazioa, Paraguay Governorate (en) eta Frantziako Erresuma\nCandide (en) , Cunégonde (en) eta Pangloss (en)\nVoltairek inoiz ez zuen era garbi batez onartu ipuinaren egilea bera zenik. Berez, liburua, «Monsieur le docteur Ralph» izengoitiaz sinatuta dago, hau da, «Ralph doktore jauna».\nVoltairek ipuin honen bidez bere ideia filosofikoak azaldu eta, halaber, irakurleak entretenitu nahi zituen. Horregatik lana ironiaz beterik dago. Protagonistaren izena, Kandido, horietako bat da zeren eta frantsesez "candide" hitza "xalo" esan nahi baitu. Eleberriaren hasieran Kandidok Westfaliatik alde egin behar du, baroiaren alaba, Kunegunda, musukatzen harrapatu baitute. Ordura arte Kandido Thunder-ten-tronckhen baroiaren gazteluan bizi zen; han Pangloss doktorea bere tutorea zen eta gauza asko irakatsi zion, esaterako "hau dela munduen onenetarikoa". Laster Bulgariako armadan errekrutatzen dute eta, soldadu gisa, gerraren krudelkeriak ezagutuko ditu. Orduan Herbehereetara ihes egingo du eta han, ezustean, Panglossekin egingo du topo. Doktorea fisikoki oso gaizki dago eta dituen berriak ere oso txarrak dira: baroiaren gaztelua bulgariar armadak hartu du eta, bertako guztiak hil ondoren, sua eman diote.\nPangloss, nahiz eta oso gaizki egon, dena ondo doala esaten du eta Kandidorekin batera Lisboara joango da. Portugalgo hiriburuan 1755eko lurrikara ezagutuko dute. Hori gutxi izango balitz, Inkisizioak preso hartzen dituzte biak. Azken unean Kandido heriotzatik libratuko da Kuegundaren laguntzaz. Baina, ondoren, Kunegunda erreskatatzeko, Kandido judu bat Inkisidore Nagusia hil beharko ditu. Orduan, Kandido, Kunegunda eta emakume zahar bat Hego Ameriketara ihes egingo dute. Berriro ere Inkisizioa haien atzetik dabilenez. Hirurak banantzen dira eta Kandido Paraguain hartuko du babesa. Paraguai, dio Voltairek, jesuiten erresuma da: "Aitek dena dute eta jendeak ezer ez". Paraguain Kunegundaren anaiarekin egin zuen topo. Haien artean eztabaida handia sortzen da eta Kandidok larriki zaurituta uzten du. Berriro ere Kandido, Kakanbo bere morroiarekin ihes egin beharko du.\nKandidoren abenturak antzekoak izan dira mundu osoan zehar: El Dorado aurkituko du. Veneziara doa eta han Kunegunda Turkian dagoela printze batentzako platerak garbitzen jakingo du. Kakanbok ere esaten dio emakumea itsusitu egin dela eta bere umorea oso txarra dela. Hala ere, Kandidok harekin ezkondu nahi du eta Turkiara doa. Bidean, galera batean Pangloss eta Kunegundaren anaia aurkitu zituen, biak esklabu gisa lanean. Kandidok, El Doradon eskuratutako diamante batzuei esker, bien askatasuna erosi zuen.\nLiburuaren amaieran guztiak Konstantinoplatik gertu zegoen etxalde batean aurkituko ditugu. Kandidoren dirua agortu da, Kunegunda eramangaitz bihurtu da, Kakanbo ez dago pozik bere lanarekin, Pangloss amorratuta dago zeren eta ezin baitu unibertsitate baten irakatsi... Kandido, bestetik, ez du ezer baieztatzen. Azkenean etxaldea ondo doa eta guztiek jatekorik badute. Nolabait amaiera ez da baikorra ezta ere ezkorra baina protagonista guztiak bakean bizi dira elkarrekin.\nHauek dira garrantzitsuenak:\nKunegunda, Kandidoren maitea,\nPangloss doktorea, Kandidoren tutorea,\nKakanbo, Kandidoren morroia,\nMartin, Kandidoren bidaia laguna,\nBaroia, Kunegundaren aita, gazteluaren jabea...\nLehenengo edizioaren ilustrazioak Jean-Michel Moreauk egin zituen. Oso ezagunak dira. Hona hemen adibide batzuk:\nBaroiak Kandido gaztelutik kanporatu zuen.\nKandidok beste herri batera ihes egin zuen.\nXiminoak amoranteekin jolasten. Kandidok tiro egin zien pentsatuz emakumeei eraso egingo zietela.\nEuskarara Ibon Sarasolak ekarri zuen, 1972an plazaratuz, Lur argitaletxearen eskutik, Kriseilu bilduman.\n↑ Pangloss doktorea baikortasunaren sinbolo bihurtu du mendebaldean. Ikus: (Ingelesez) «Definition of PANGLOSSIAN» www.merriam-webster.com (Noiz kontsultatua: 2021-09-05).\nAzken aldaketa 5 iraila 2021(e)an, 08:22(e)tan\nOrriaren azken aldaketa: 5 iraila 2021, 08:22.


Sindikazioa, RSS jarioa eta beste hitz potolo batzuk - Ixa_dè\nSindikazioa, RSS jarioa eta beste hitz potolo batzuk\nIxa_dè | 2008-06-06 19:20\nInformazioa etengabe igortzen ari zaigun garai honetan, beronen sailkapena eta murtxikatzea erreztuko dizkiguten erremintak ezinbestekoak dira. Nahiz eta sindikazioa blog munduarekin batera sortu, gaur egun ia web osorako baliagarria zaigu.\nBaina zer ote da sindikazio hori? Hitz honekin batera jario hitza daukagu, ulerkorragoa agian. Hitz gutxitan, gune bateko jariora harpidetzen garenean bertako eduki berrietara eskuratze sinple eta azkar bat izango dugu. Irudi hau bilatu eta bertan klik eginda firefox-ek zer egin galdetuko digu:\nAurkitu ezin badugu, helbide barraren eskuman topa daiteke. Hor ere ez badago, posiblea da web horrek jariorik ez izatea.\nJario hori irakurtzeko irakurle bat beharko dugu eta bi motakoak dauzkagu, web bidezko irakurleak eta ohiko programak bezalako irakurleak. Azken hauek instalatu dugun makinarako soilik balio zaizkigu, lehenek ordea, emailaren antzerako zerbitzu bezala erabil ditzakegu, edonon. Nire gomendioak, web bitartezkoak:\nGoogle Reader: Googlek beste hainbat zerbitzurekin batera eskaintzen duena. Abantailak: kontu bakar batean posta elektronikoa (Gmail) eta beste ehunka zerbitzu izatea.\nBloglines: Beste web bidezko jario irakurle on bat.\nNi neu, informatikazalea izanda, duela oso gutxi hasi nintzen Google Reader erabiltzen. Lehen egunean esan nion neure buruari: nola bizi izan naiz hau gabe? Nire feed interesgarrienetarikoak:\nInformatika/geek munduko hainbat:\nBeste hainbat jario bitxi (youtube-ko ikusienak, kinito.es, segurtasun informatikoko azken arazoak...)\nGero eta erabilpen gehiago eman ahal zaio irakurleari, baita zure emailetara harpidetu ere! Erabilgarritasun ia infinitua dauka, begirada bakar batean web-ez web orduak emango lizkizukena.\nRSS in plain english bideoa hemen, oso azalpen garbia (agian nirea baino hobea kar kar kar):\natom feed irakurlea jarioa reader rss sindikazioa


kritiken hemeroteka » Milioi bat begiraturi begirasuna\n« Arima errebeldeak | Marea gora »\nMilioi bat begiraturi begirasuna Mikel Asurmendi / Berria, 2012-10-07\nMartutene irakurtzen lau aste eman dut. Lehenago, artean eta ondoren nobelari buruz idatzitako aipuak ere irakurri ditut. Idazleak esandako hau, kasurako: “Bi milioi eta hirurehun karaktere idatzi dut, eta milioi eta erdi ageri dira liburuan”. Neronek 3.400 karaktere ditut iruzkin hau osatzeko.\nHamar urte dira nobela eraikitzen hasi zela Saizarbitoria. Idazlea imajinatu dut Martuteneren genesian, etxeko biblioteka oparoan. Idazle kuttunen liburuak ditu apalategian: Max Frisch eta Gustave Flaubertenak, besteak beste. Frischen arkitekto sena bere egitea pentsatu du nobelagileak, ironikoki. Saizarbitoriak ironia sobran baitauka, baita lanerako obsesioa ere: “Sormen lanaz lekora ezin duela pozbiderik aurkitu” gogoratu zait. Bere izate gaixoaren ezaugarritzat dauka Martutene-ren idazleak aipu hori. Flauberten “Etorkizunak torturatzen gaitu eta iraganak kateatu. Horregatik egiten digu ihes orainak” aipuarekin gogoratu naiz, halaber.\nTrama hiri erditik eta aldietara bitartean garatzen da: Martutene auzoan nagusiki. Nobelak zabalera gehiago behar du, baina. Otzeta sortu du idazleak, antigoaleko jaurerriaren eta probintziaren artean dago Otzeta. Euskaldunon —eta nobelako hainbat pertsonaiaren— jatortasunaren adierazlea da Otzeta. Azkenik Bilboraino eramango gaitu nobelagileak. “Euskaldunok Bilbon salbatuko ote gara?”, pentsu dut.\nEuskal Herria —ez Euskadi— ez da nahiko Martutene taxutzeko. Euskara aspaldi herdoildu zen “hiri nagusian”. Nobelako pertsonaien euskara lekuko. Suitza moduko bat behar du idazleak: euskara, gaztelania, baita frantsesa eta ingelesa ere. Urgull begietan, Frischen Montauk dauka gogoan. Max Frisch du eredu. Lynn pertsonaia —euskalduna ez den bakarra— aipatu gabe utzi dut, alta, bera da nobelaren gakoa. Montauk-etik ekarri du Martutene-ra egileak.\nSaizarbitoriak nazionalisten istorioak lehenetsi ohi ditu. ETA alabaina, iragana da nobelan. Doian eta zeharka baino ez da ageri. “Odolkiak ordainetan” aipuak ETAren garaia ez dela samur atzenduko pentsarazi dit, halere. Otzetako Etxezar-reko Zabaleta gogoan.\nR. D. Laing psikiatraren “Denok asasinoak gara, eta ez du axolarik zein kultura, gizarte, klase edota nazionalitatekoak garen” aipua gogoratu zait irakurketa amaitu ahala. Baikorra egin zait Martutene erraldoia haatik. “Baina” asko laga dit, noski, baina espazioa agortu zait engoitik. Martutene-ko pertsonaien milioi bat begiradaren artean begirasun bat da enea. Ene Martut-ene!